145 anggota Demokrat desak senator lepaskan dana RM309.6 juta untuk Palestin

WASHINGTON, 24 Syawal 1442H, Sabtu – Seramai 145 anggota Kongres Demokrat mendesak seorang senator utama parti Republik supaya melepaskan dana yang ditangguhkan berjumlah AS$75 juta (RM309.6 juta) untuk membantu Palestin.

Penggubal undang-undang, yang dipimpin oleh Anggota Kongres Jamie Raskin, menulis kepada Senator James Risch berkata: “Dengan hormat kami meminta agar anda melepaskan pegangan anda ke atas bantuan kemanusiaan bernilai puluhan juta dolar yang sangat diperlukan untuk memenuhi keperluan pembangunan ratusan ribu kehidupan orang awam Palestin setelah pertempuran antara Hamas dan Israel..”

“Gaza mengalami malapetaka kemanusiaan. Bangunan runtuh. Akses ke air bersih dan elektrik adalah berkala atau tidak ada.

“COVID-19 sedang berleluasa dan beribu-ribu orang telah dipindahkan dan kehilangan tempat tinggal. krisis semakin mengejutkan,” tulis mereka.

Risch dilaporkan berada di belakang penangguhan bantuan bernilai RM309.6 juta itu yang ingin dihantar oleh Presiden, Joe Biden kepada pertubuhan bukan kerajaan (NGO) yang mentadbir bantuan kemanusiaan di Semenanjung Gaza dan Tebing Barat.

Permintaan itu muncul setelah serangan udara pusingan terakhir Israel di Semenanjung Gaza bulan lalu.

Mereka berkata, bantuan itu akan diberikan sesuai dengan undang-undang AS dan ditadbir serta diawasi oleh pemerintah AS serta sekutunya di lapangan. – Agensi


Tentera Israel serang pelajar Palestin, ganggu aktiviti kampus

TEBING BARAT, 14 Rejab 1443H, Rabu – Dua pertempuran berasingan antara rakyat Palestin dan askar Israel berlaku di kampung Abu Dis, Baitulmaqdis timur dan di bandar Hebron, Tebing Barat semalam.

Sumber memberitahu, tentera pengganas Israel menyerang pelajar Universiti Al-Quds di Abu Dis selepas mengadakan perhimpunan protes menyokong penduduk Sheikh Jarrah di Baitulmaqdis Timur yang diduduki.

Protes itu diadakan bagi memerangi pengusiran oleh pihak berkuasa Israel demi kepentingan pendatang haram Yahudi, selain menyokong tahanan Palestin di penjara Israel.

Sumber berkata, askar Israel melepaskan gas pemedih mata ke arah pelajar dan di sekitar kampus universiti sehingga menyebabkan beberapa mereka sesak nafas serta menganggu aktiviti kelas.

Bagaimanapun, tiada kecederaan serius dilaporkan dalam insiden itu.

Sementara di Hebron, tentera mengejar penduduk Palestin berhampiran bandar lama – berada di bawah kawalan Israel – sambil melepaskan gas pemedih mata serta bom bunyi ke arah mereka sehingga memaksa kedai-kedai di kawasan itu ditutup.

Terdahulu, beberapa rakyat Palestin dilaporkan cedera ketika konfrontasi dengan tentera pengganas Israel di kem pelarian Arroub, utara Hebron.-  Agensi


Serbu penunjuk perasaan, pentadbiran baharu Sri Lanka dikritik

NEW DELHI, 22 Zulhijjah 1443H, Jumaat – Pentadbiran baharu Sri Lanka berdepan kritikan hebat susulan serbuan yang dijalankan di sebuah kem yang menjadi pusat utama menempatkan penunjuk perasaan antikerajaan.

Pada Jumaat polis dan pasukan keselamatan bertindak menyerbu kem Galle Face yang terletak di Colombo itu. Kem berkenaan telah menjadi pusat penunjuk perasaan antikeraajan sejak April lalu.

Tindakan berkenaan dibuat selepas Presiden Ranil Wickremesinghe yang mengangkat sumpah jawatan pada semalam (Khamis) mahu mengawal keadaan negara yang sedang dilanda kemelut ekonomi dan politik.

Pada Jumaat, beliau melantik rakan sekolah dan Ahli Parlimen kanan Dinesh Gunawardena sebagai perdana menteri.

Bantahan awam yang berlarutan selama berbulan-bulan telah memaksa keluarga Rajapaksa berundur kerana dikatakan menjadi punca utama kepada krisis yang berlaku dan penunjuk perasaan turut tidak berpuas hati dengan Wickremesinghe.

“Menggunakan tentera untuk menyekat protes awam pada hari pertama memegang jawatan presiden satu perbuatan yang keji dan akan membawa kesan buruk terhadap kestabilan sosial, ekonomi dan politik negara kita,” menurut kenyataan Persatuan Peguam Sri Lanka (BASL).

Sementara itu, Duta Amerika Syarikat ke Sri Lanka Julie Chung berkata pihaknya sangat prihatin terhadap tindakan yang diambil terhadap penunjuk perasaan di kem itu.

“Kami menggesa pihak berkuasa bertenang dan mereka yang cedera perlu segera diberikan rawatan,” katanya.

Sri Lanka sedang berusaha sedaya upaya untuk mendapatkan bantuan dana asing bagi mengatasi krisis kewangan terburuk sejak negara ini mencapai kemerdekaan pada 1948.

Pada Jun inflasi meningkat hampir 60 peratus berbanding kira-kira 45 peratus pada Mei, menurut Bank Pusat Sri Lanka (CBSL) pada Khamis. – Bernama


DUN Kelantan bersidang Ogos ini

JELI, 29 Zulkaedah 1442H, Sabtu – Persidangan Dewan Undangan Negeri (DUN) Kelantan dijangka diadakan Ogos ini, kata Speaker DUN Kelantan, Datuk Abdullah Ya’kub.

Bagaimanapun, beliau memberitahu pemberita di sini hari ini tarikh sebenar sidang DUN belum ditetapkan.

Beliau berkata demikian ketika ditemui selepas menghadiri Program Bantuan Bakul Makanan menerusi Pakej Perlindungan Rakyat dan Pemulihan Ekonomi (PEMULIH) kepada penduduk Kampung Berdang, di sini hari ini. Turut hadir Menteri di Jabatan Perdana Menteri (Ekonomi) Datuk Seri Mustapa Mohamed.

Mengulas lanjut, Abdullah berkata pihaknya telah mengedarkan surat kepada setiap Ahli Dewan Undangan Negeri (ADUN) untuk mengemukakan soalan bagi sesi soal jawab.

“Sekarang ini, kita masih dalam proses persediaan rang undang-undang (RUU) yang akan diangkat ke persidangan DUN Kelantan,” katanya.

Pada Isnin lepas, Pejabat Perdana Menteri dalam satu kenyataan memaklumkan persidangan khas Dewan Rakyat akan diadakan selama lima hari mulai 26 Julai ini, manakala sidang Dewan Negara pula diadakan tiga hari bermula 3 Ogos.-  Bernama


Sekolah kerajaan biaya, tapi ‘lembaga’ SJKC lebih berkuasa?

BANGI, 16 Ramadan 1443H, Isnin – Sudah sampai masanya kerajaan membuat kajian menyeluruh mengenai sekolah jenis kebangsaan Cina (SJKC) seluruh negara yang berjumlah lebih 1,300.

Pendakwah bebas, Prof Dr Mohd Ridhuan Tee Abdullah berkata, walaupun SJKC adalah sekolah dibiayai kerajaan sepenuhnya, jelas dilihat Lembaga Pengurus Sekolah (LPS) dan PIBG mereka yang lebih berkuasa.

Beliau berkata, seringkali dasar dan peraturan yang ditetapkan kerajaan tidak dipatuhi pihak SJKC, namun permintaan serta desakan mereka sering bertalu.

“Itulah wajah sebenar Dong Zong dan Jiao Zong. Jika keadaan ini dibiarkan berterusan, apa erti nama sebuah kerajaan yang berdaulat dan berligitimasi, jika NGO yang bernama pertubuhan bukan kerajaan jauh lebih berkuasa.

“NGO hanya kumpulan pendesak, tidak berdaulat, tidak ada ligitimasi, dan keputusan langsung tidak mengikat.

“Takkan kerana terlalu kemarukkan undi, kita sanggup gadaikan keputusan kerajaan yang berdaulat itu,” katanya dalam artikel yang disiarkan di Ismaweb.net, hari ini.

Beliau berkata demikian seiring mengulas punca Sekolah Jenis Kebangsaan Cina (SJKC) Khai Chee, Segambut tidak mendapat kelulusan Kementerian Pendidikan (KPM) kerana tidak memenuhi syarat pematuhan tatacara pembinaan institusi pendidikan kerajaan.

Bukan itu sahaja, KPM pula didesak pihak sekolah tersebut supaya menerima pembinaan haram itu.

“Mujurlah KPM masih tegas. Begitulah lunaknya KPM berurusan dengan persatuan yang tidak bertamadun ini, walaupun SJKC tersebut tidak mematuhi arahan.

“Katakan diluluskan, ditakdirkan jika berlaku sesuatu tidak diingini, pada masa akan datang dari aspek perundangan, termasuk kehilangan nyawa, pasti yang akan dipertangungjawabkan adalah kerajaan, bukan persatuan.

“Saya amat yakin selepas ini MCA akan campur tangan. Pemimpin mereka akan pergi melawat tapak, selepas itu semua selesai. Begitulah cara kita menyelesaikan masalah. Yang haram boleh jadi halal, apabila ada campur tangan politik,” katanya.

Prof Ridhuan Tee berharap kerajaan bertegas dan tidak tunduk kepada tekanan ultra kiasu yang langsung tidak menghormati undang-undang.

Pada masa sama, beliau menggesa kerajaan menghentikan pembiayaan kepada SJKC jika mereka mahu buat sesuka hatinya.

“Kaduk sudah lama naik junjung. Junjung pun hampir dan sudah ada yang patah, kenapa masih terus dibiarkan,” katanya.

PAUTAN ARTIKEL:


Pendirian kerajaan terhadap kezaliman Israel tak telus: Putra

BANGI, 28 Rabiulawal 1445H, Sabtu – Parti Bumiputera Perkasa Malaysia (Putra) mendakwa pendirian kerajaan terhadap isu kekejaman, kezaliman dan tidak berperikemanusian rejim Israel ke atas Palestin, sebagai tidak telus serta tidak jelas.

Presidennya, Datuk Dr Ibrahim Ali berkata, pengumuman sumbangan RM10 juta kepada Tabung Kemanusian Palestin tidak mencerminkan kemarahan majoriti warga dunia sejagat, selain mendakwa ia sekadar menunjukkan simpati secara sepintas lalu.

“Kenapa Kerajaan Malaysia, Wisma Putra tidak memangil Duta Amerika Syarikat (AS) ke Malaysia dan menyatakan kecaman kutukan di atas perbuatan Zionis Israel terhadap rakyat Palestin yang berterusan.

“Menimbulkan tindak balas Hamas untuk mempertahan hak rakyat Palestin tidak lebih dari menutup kejahatan Israel terhadap rakyat Palestin yang berterusan seperti merampas tanah-tanah milik rakyat Palestin dan melakukan berbagai kekejaman,” katanya dalam kenyataan, hari ini.

Sehubungan itu, Putra mendesak kerajaan mengutuk dan mengecam keganasan serta kegilaan Zionis yang disokong oleh AS dan sekutu Eropah secara langsung.

Ia boleh dilaksanakan dengan cara menyerah nota bantahan rasmi terhadap Israel dan sekutunya melalui duta AS di Malaysia serta duta Malaysia ke AS secara terus ke Rumah Putih Presiden AS dan duta Malaysia ke Pertubuhan Bangsa-Bangsa Bersatu (PBB) untuk diserahkan kepada Setiausaha Agungnya dengan segera.

Nota bantahan dan kecaman juga perlu diserahkan kepada sekutu-sekutunya oleh duta-duta Malaysia kepada Presiden Perancis, Perdana Menteri Britain, Canselor Jerman, Presiden India dan Presiden Parlimen Eropah.

“Putra berharap tidak ada permainan wayang atau retorik dalam menangani isu kekejaman dan kejahatan Zionis Israel sudah lebih 75 tahun.

“Kekejaman ini akan berterusan tanpa henti dan kita rakyat Malaysia yang prihatin wajib mengutuk Zionis Israel dan sekutunya tanpa henti,” katanya.


Khairuddin dakwa Agong berkenan terima menghadap ketua-ketua parti?

BANGI, 26 Syawal 1442H, Isnin – Ahli Jawatankuasa Tamat Darurat, Datuk Seri Khairuddin Abu Hassan mendakwa Yang di-Pertuan Agong berkenan untuk menerima majlis menghadap semua ketua parti-parti politik, termasuk daripada pembangkang.

Khairuddin dalam satu kenyataan di Twitter mendakwa, majlis menghadap itu untuk mempersembahkan ‘penyatuan demi negara’.

“Keseluruhan rakyat menyandarkan harapan yang tinggi kepada kebijaksanan KDYMM Tuanku Yang di-Pertuan Agong dan DYMM Raja-Raja Melayu untuk mencari satu formula penyatuan ke arah membina semula Malaysia demi kesejahteraan masa depan bangsa, negara serta agama,” tulis Khairuddin.

Jawatankuasa Tamat Darurat yang diwujudkan pembangkang sebelum ini berusaha untuk menghadap Al-Sultan Abdullah Ri’ayatuddin Al-Mustafa Billah Shah bagi memohon campur tangan Seri Paduka supaya darurat ditamatkan.

April lalu, Istana Negara memaklumkan Seri Paduka berkenan menerima majlis menghadap itu, namun ia akan diadakan pada tarikh dan waktu yang ditentukan kemudian.

Memetik laporan Malaysiakini, rata-rata wakil parti pembangkang iaitu PKR, Parti Amanah Negara (PAN), Muda dan Pejuang memberitahu masih belum menerima jemputan rasmi.

Bahkan, menurut portal itu, pemimpin kanan UMNO yang tidak disiarkan nama turut memaklumkan belum jelas mengenai perkara berkenaan, manakala Presiden MIC, Tan Sri S Vigneswaran juga memberitahu belum menerima jemputan rasmi.

Setakat ini juga, tiada kenyataan rasmi dikeluarkan oleh pihak Istana Negara.


COVID-19: Kes baharu di Indonesia lepasi angka 10,000 dua hari berturut-turut

JAKARTA, 25 Jamadilawal 1442H, Sabtu – Indonesia mencatatkan kes baharu COVID-19 melepasi angka 10,000 untuk tempoh dua hari berturut-turut, menjadikan kes keseluruhan di republik itu kini meningkat kepada 818,386 kes.

Menurut data yang disiarkan menerusi laman rasmi pemerintah Indonesia berkenaan COVID-19, covid19.go.id. hari ini, kes positif baharu COVID-19 bagi tempoh 24 jam itu adalah sebanyak 10,046 kes, selepas mencatatkan rekod tertinggi semalam iaitu 10,617 kes.

Bagi tempoh 12 tengah hari semalam sehingga 12 tengah hari ini juga, sebanyak 194 lagi kematian berlaku, menjadikan kematian keseluruhan akibat virus itu kini meningkat kepada 23,947 orang.

Provinsi Jakarta mencatatkan jumlah kes positif tertinggi iaitu 203,411 kes dengan tambahan 2,753 lagi kes baharu dalam tempoh 24 jam manakala provinsi Jawa Timur merekodkan jumlah kes kematian keseluruhan tertinggi iaitu 6,380 orang, dengan 66 lagi kematian bagi tempoh berkenaan. – Bernama


4 wilayah mula terima air 12 tengah hari tadi

KUALA LUMPUR, 17 Muharram 1442H, Sabtu – Pengurusan Air Selangor Sdn Bhd (Air Selangor) memaklumkan bekalan air telah mula disalurkan kepada pengguna bermula pukul 12 tengah hari tadi, melibatkan empat wilayah.

Ketua Komunikasi Korporat Air Selangor Sdn Bhd Elina Baseri berkata empat wilayah itu melibatkan Petaling (Jalan Gasing, Sungai Buloh), Klang (Kampung Delek, Sungai Udang), Kuala Lumpur (sekitar pusat bandar) dan Kuala Selangor (Bestari Jaya).

Kawasan yang belum menerima bekalan air di empat wilayah itu dan tiga wilayah lain – Hulu Selangor, Gombak dan Kuala Langat – pula akan menerima bekalan itu secara berperingkat bermula tengah hari ini sehingga Rabu.

Mengikut pelan pemulihan bekalan, kumpulan pertama 667 kawasan mula menerima bekalan air bermula tengah hari tadi sehingga Isnin, kumpulan kedua dari Isnin hingga Selasa (469 kawasan) dan kumpulan ketiga dari Selasa hingga Rabu (156 kawasan).

Elina berkata usaha menstabilkan sistem agihan bekalan air sedang giat dilaksanakan untuk mempercepatkan proses pemulihan bekalan air ke kawasan yang masih terjejas dan Air Selangor menjangkakan bekalan air akan pulih sepenuhnya pukul 6 pagi, Rabu.

“Oleh itu, Air Selangor memohon kerjasama para pelanggan yang telah menerima bekalan agar menggunakan air secara berhemat bagi memastikan proses pemulihan bagi kawasan-kawasan yang masih terjejas berjalan lancar,” katanya dalam kenyataan hari ini.

Pengguna boleh mendapatkan bekalan air melalui pili-pili awam dan Pusat Khidmat Setempat (PKS) yang beroperasi 24 jam untuk kemudahan pengguna yang memerlukan bekalan air semasa tempoh pemulihan bekalan air.

Air Selangor menasihatkan para pengguna supaya mematuhi garis panduan Perintah Kawalan Pergerakan Pemulihan (PKPP) semasa mengambil bekalan air di PKS dan Pili Air Awam dengan memakai pelitup muka dan mengamalkan penjarakan fizikal satu meter ketika beratur.

Air Selangor akan mengemas kini maklumat pemulihan bekalan air tidak berjadual dari semasa ke semasa menerusi semua medium komunikasi Air Selangor termasuk Twitter, Facebook, Instagram dan laman sesawang di www.airselangor.com.

Para pengguna juga digalakkan untuk memuat turun aplikasi telefon pintar Air Selangor di Google Play atau Apps Store untuk mendapatkan maklumat terkini bekalan air. – Bernama


RM500 bantuan khas Aidilfitri buat penjawat awam Sarawak

KUCHING, 16 Ramadan 1442H, Rabu – Kerajaan negeri Sarawak bersetuju memberi Bantuan Khas Aidilfitri dan Gawai sebanyak RM500 kepada semua penjawat awam negeri.

Pejabat Ketua Menteri Sarawak melalui satu kenyataan hari ini memaklumkan bantuan khas tersebut akan dibayar pada bulan Mei iaitu sebelum sambutan Aidilfitri dan Gawai.

“Pemberian ini adalah bagi menghargai jasa dan pengorbanan penjawat awam negeri dalam menggalas tanggungjawab menyampaikan perkhidmatan kepada rakyat terutamanya semasa negeri dan negara menghadapi tempoh yang penuh cabaran ini.

“Kerajaan juga berharap dengan pemberian bantuan ini dapat meringankan beban kewangan bagi penjawat awam negeri serta menjadi insentif kepada mereka untuk terus berkhidmat dengan penuh dedikasi,” menurut kenyataan itu. – Bernama


MCA bersikap kuno bantah larangan jual arak

Oleh Zuhayati Yazid

BANGI, 1 Rabiulakhir 1443H, Sabtu – Individu atau pihak yang membantah larangan penjualan minuman keras di kedai runcit, kedai serbaneka dan kedai ubat Cina boleh dianggap pentingkan diri sendiri.

Lebih teruk, mereka ini seolah-olah memiliki pemikiran yang terlalu kuno walaupun berada zaman moden, kata Prof Dr Ridhuan Tee Abdullah.

“Saya fikir mereka ini seperti menghina diri sendiri, agama sendiri.

“Kerana hakikatnya tiada agama yang galak penganutnya buat perkara yang boleh merosakkan diri sehingga membahayakan nyawa orang awam yang tidak berdosa.

“Tapi pelik bila ada yang kata larangan ini tidak wajar dan sebagai tidak moden sedangkan dia sendiri yang tidak bertamadun,” katanya dalam siaran Buletin TV pertiwi, semalam.

Terdahulu, parti berasaskan kaum MCA menyatakan rasa tidak puas hati terhadap pengumuman DBKL yang meneruskan larangan penjualan minuman keras di kedai runcit, kedai serbaneka dan kedai ubat Cina berkuat kuasa, 1 November.

Pengerusi Jawatankuasa Perhubungan MCA Wilayah Persekutuan, Datuk Nicole Wong Siaw Ting berkata, larangan itu disifatkan sebagai satu tindakan terkebelakang di era moden ini.

Katanya, keputusan DBKL telah menjejaskan matlamat ‘Keluarga Malaysia’ oleh Perdana Menteri, Datuk Seri Ismail Sabri Yaakob, yang berpaksikan kebersamaan.

Mengulas lanjut, Prof Ridhuan berkata, DBKL kini bertindak di landasan yang sesuai kerana bertepatan dengan syarat sebuah negara Islam.

“Yang tak moden bukan DBKL, tapi yang memberi pandangan itu sebenarnya tidak pamerkan fikiran yang bertamadun dan berfikiran kebelakang,” katanya.

Justeru, Ridhuan Tee berharap individu yang tidak menghormati undang-undang perlu dikenakan tindakan supaya tidak membebankan individu lain.

“Saya harap mereka yang celupar dan tak hormat undang-undang ini dikenakan tindakan.

“Jangan biarkan mereka yang nak galakkan keganasan dan ganggu kententeraman awam dibiarkan bebas sehingga timbulkan masalah kepada negara” katanya.

Pautan:
https://www.facebook.com/2049757038611479/posts/2959082337678940/


Kakitangan positif COVID-19, UniSZA ditutup sementara

KUALA NERUS, 16 Safar 1442H, Ahad  – Universiti Sultan Zainal Abidin (UniSZA) ditutup sementara bagi membolehkan kerja-kerja nyah kuman secara menyeluruh dilakukan, susulan seorang kakitangannya disahkan positif COVID-19.

Naib Canselornya, Profesor Datuk Dr Hassan Basri Awang Mat Dahan berkata, penutupan itu membabitkan semua kampus iaitu Kampus Gong Badak, Kampus Perubatan dan Kampus Besut selama tiga hari bermula esok.

“Dalam tempoh penutupan itu, proses pengajaran dan pembelajaran akan berjalan seperti biasa secara dalam talian bagi memastikan keselamatan pelajar dan kakitangan.

“Sebagai langkah kawalan, UniSZA telah memutuskan supaya semua kakitangan bekerja dari rumah bermula 5 hingga 7 Oktober bagi membolehkan aktiviti disinfeksi (dijalankan) secara menyeluruh,” katanya dalam kenyataan hari ini.

Beliau berkata, arahan ini membabitkan semua operasi pentadbiran kecuali kakitangan dalam perkhidmatan penting seperti keselamatan, kesihatan, kewangan, hal ehwal pelajar dan kolej kediaman tertakluk kepada kelulusan Naib Canselor.

Hassan Basri berkata, kakitangan yang positif COVID-19 mempunyai sejarah perjalanan dari Kuala Lumpur ke Terengganu menaiki kapal terbang yang juga dinaiki seorang individu yang pulang dari Sabah dan individu itu kemudian disahkan positif virus berbahaya tersebut.

Susulan kes itu juga, seramai 14 kakitangan UniSZA yang dikenal pasti sebagai kontak rapat pesakit tersebut telah diletak di bawah perintah pengawasan dan kuarantin oleh Kementerian Kesihatan.

Warga UniSZA lain yang mempunyai kontak dengan kakitangan yang dikuarantin juga telah diarah menjalani kuarantin kendiri selama dua minggu bermula 2 Okt bagi mengelak penularan dalam kampus.

“Sejak Perintah Kawalan Pergerakan dilaksanakan Mac lalu, UniSZA telah mengambil langkah menangguhkan semua program bersemuka sehingga keadaan kembali reda.

“UniSZA juga menggerakkan pasukan kaunseling terlatih dan unit kebajikan yang aktif membantu kakitangan serta keluarga yang terjejas,” katanya.

Beliau berkata, pada masa ini, terdapat 584 pelajar yang berada di kampus dan pihaknya memberi jaminan akan memastikan segala keperluan serta kebajikan mereka terpelihara. -Bernama


Bekas PM Pakistan ditahan di Islamabad

NEW DELHI, 19 Syawal 1444H, Rabu – Bekas Perdana Menteri Pakistan, Imran Khan telah diberkas oleh pasukan separa tentera di perkarangan Mahkamah Tinggi Islamabad, mendorong protes jalanan seluruh negara.

Beliau dilihat dikelilingi anggota separa tentera dan dibawa pergi menaiki kenderaan berperisai dari premis mahkamah seperti yang tular di media sosial.

“Imran Khan telah dibawa pergi oleh orang yang tidak dikenali ke lokasi yang tidak diketahui,” kata naib presiden Tehreek-e-Insaf (PTI) Fawad Chaudhry dalam ciapan di Twitter.

Setiausaha Agung parti Asad Umar berkata, jawatankuasa enam anggota, yang diketuai naib pengerusi Shah Mahmood Qureshi akan menentukan tindakan seterusnya susulan pemimpin PTI mengeluarkan gesaan supaya orang ramai turun ke jalanan menentang penahanan Imran.

Imran yang berdepan lebih 100 kes membabitkan dakwaan keganasan dan rasuah, kelihatan menentang tindakan itu menerusi rakaman video sebelum berlepas ke Islamabad bagi menghadiri perbicaraan mahkamah.

Beliau membidas kes-kes terhadapnya dan mendakwa ia sebagai rekaan serta sebahagian daripada kempen menghalangnya daripada mengambil bahagian dalam pilihan raya.

Kerajaannya digulingkan dalam undi tidak percaya pada April tahun lalu dan Imran turut cedera dalam cubaan bunuh pada November ketika mengetuai perarakan.

Sementara itu, polis Islamabad dalam satu kenyataan memaklumkan Imran ditahan berhubung kes rasuah.

“Penangkapan telah dijalankan oleh Biro Kebertanggungjawaban Kebangsaan (NAB) kerana menyebabkan kerugian kepada perbendaharaan negara,” kata Menteri Dalam Negeri Pakistan, Rana Sanaullah.

Imran menikmati populariti yang meluas dan perhimpunannya menarik ramai orang. – Bernama


Apakah maksud salam sehingga fajar?

1. DI penghujung Surah al-Qadar, Allah mengungkapkan salam kesejahteraan buat mereka yang menghidupkan malan tersebut. Apakah yang dimaksudkan dengan salam kesejahteraan ini?

2. Menurut al-Sya’bi, perkataan salam tersebut adalah ucapan para malaikat (doa mereka) ke atas ahli masjid yang menghidupkan malam tersebut. Kata beliau:

هو تسليم الملائكة ليلة القدر على أهل المساجد من حيث تغيب الشمس إلى أن يطلع الفجر

“Salam tersebut adalah ucapan malaikat pada malam al-Qadar ke atas ahli masjid, bermula dari lenyapnya matahari (masuk maghrib), sehinggalah terbitnya fajar.” (Tafsir al-Baghawi)

3. Oleh yang demikian, rugilah buat mereka yang tidak menghidupkan sepuluh malam terakhir ini. Ini kerana ada dalam kalangan kita yang telah mula meninggalkan masjid. Mereka mengejar Lailatul Kamdar (bershoping di Kamdar) atau Lailatul Kandar (melepak di restoran nasi kandar).

4. Menurut al-Dahhak pula, pada malam tersebut, Allah menentukan Qadar (taqdir) segala kebaikan buat manusia. Ini kerana pada malam al-Qadar, ketentuan manusia ditulis pada malam tersebut. Mereka yang memperbanyakkan berdoa pada malam itu, Allah akan mencatatkan ketentuan yang sejahtera buat mereka. Kata al-Dahhak:

لا يقدر الله في تلك الليلة إلا السلامة

“Allah tidak menentukan segala ketentuan melainkan dicatatkan ketentuan yang baik dan sejahtera sahaja pada malam tersebut.” (Tafsir al-Qurtubi)

5. Oleh yang demikian, perbanyakkan berdoa dengan doa yang diajarkan oleh Rasulullah ini. Mudah-mudahan Allah menentukan segala kebaikan dan kesejahteraan sahaja buat diri kita dan memadamkan segala ketentuan yang tidak baik.

Semoga Allah membimbing kita.

Dr Ahmad Sanusi Azmi
Setiausaha Majlis Ulama Isma


Polis Israel bertindak ganas serang keluarga Palestin

BAITULMAQDIS, 10 Zulkaedah 1442H, Isnin – Polis negara pengganas Israel menyerang keluarga Palestin di kawasan Sheikh Jarrah di Baitulmaqdis Timur yang diduduki.

Menurut saksi, polis menghalang penduduk memasuki kediaman dengan menggunakan belantan.

Mereka juga didakwa menggunakan kekerasan untuk menyuraikan wartawan dan penduduk Palestin yang berada di kawasan itu bagi menyokong keluarga yang diancam pengusiran paksa.

Pasukan keselamatan Israel turut didakwa menyerbu sebuah rumah di kawasan kejiranan serta menyerang penduduknya.

Pada Sabtu lalu, peneroka Israel melepaskan gas pemedih mata ke arah penduduk dan mereka yang sama-sama dalam solidariti untuk mempertahankan kejiranan berkenaan.

Ketegangan meningkat di seluruh wilayah Palestin sejak April lalu selepas keputusan mahkamah Israel untuk mengusir keluarga Palestin daripada kediaman mereka di Sheikh Jarrah, yang memihak kepada peneroka Yahudi.

Keadaan semakin buruk apabila rejim Israel menyerbu Masjid Al-Aqsa – tempat suci umat Islam yang ketiga – dan menyerang jemaah dalam masjid.

Ketegangan itu hingga membawa kepada serangan udara di Semenanjung Gaza yang membunuh sekurang-kurangnya 290 penduduk Palestin termasuk wanita dan kanak-kanak.

Selain itu, pusat kesihatan, pejabat media serta sekolah antara struktur yang disasarkan. – Agensi


Kritik Sultan Johor, ibu selebriti akan dipanggil beri keterangan

SHAH ALAM, 20 Syawal 1442H, Selasa – Polis akan memanggil ibu seorang selebriti popular hari ini bagi memberi keterangan berhubung dakwaan mengkritik Sultan Johor Sultan Ibrahim Sultan Iskandar menerusi akaun Instagram miliknya baru-baru ini.

Ketua Jabatan Siasatan Jenayah Selangor SAC Nik Ezanee Mohd Faisal berkata, pihaknya juga akan memanggil beberapa saksi bagi melengkapkan siasatan.

“Kita berkemungkinan akan panggil hari ini (ibu selebriti), petang atau malam tidak tahu lagi. Itu terpulang kepada pegawai penyiasat. Tengok masa yang sesuai sebab sekarang ini (kita dalam) sekatan pergerakan penuh,” katanya yang dihubungi pemberita hari ini.

Semalam, media melaporkan kes itu sebelum ini disiasat polis Kuala Lumpur namun kemudian diserah kepada polis Selangor selepas mendapati insiden berkenaan berlaku di negeri itu.

Sebelum ini, Ketua Polis Daerah Brickfields ACP Anuar Omar menerusi kenyataan memaklumkan pihaknya menjalankan siasatan berhubung satu paparan di akaun Instagram milik ibu seorang selebriti popular yang didakwa mengkritik Sultan Ibrahim.

Hasil siasatan mendapati seorang wanita berumur 32 tahun mengaku telah tersilap menggunakan Instagram ibu selebriti berkenaan dengan membuat kapsyen berbentuk kritikan di Instastory akaun Instagram itu. -Bernama


Penceroboh Israel koyak al-Quran, Turkiye desak pelaku dihukum

ANKARA, 5 Zulhijjah 1444H, Sabtu – Kementerian Luar Turkiye mengecam keras tindakan penceroboh haram Israel bersama seekor anjing mengoyakkan naskhah al-Quran di sebuah masjid, di Tebing Barat yang diduduki.

Terdahulu, tular rakaman kamera litar tertutup (CCTV) di masjid Urud – yang memaparkan tindakan biadab seorang lelaki mengoyakkan beberapa halaman al-Quran sebelum melemparkan kitab suci itu di hadapan masjid.

Suspek yang tidak mendedahkan mukanya itu turut membakar sebuah sekolah dan cuba membakar rumah dan masjid.

Dalam satu kenyataan, Turkiye menzahirkan kebimbangan berkaitan ketegangan baharu di rantau itu sejak beberapa hari kebelakangan ini.

“Kami mengecam serangan yang dilakukan oleh sekumpulan peneroka Yahudi terhadap kitab suci kami, Al-Quran, dengan memasuki sebuah masjid, yang terletak di wilayah Palestin di bawah penjajahan Israel.

“Kami menjangkakan pelaku jenayah kebencian yang tidak boleh diterima ini akan dibawa ke muka pengadilan secepat mungkin,” katanya menerusi satu kenyataan.

Kementerian itu juga mengutuk sekeras-kerasnya serangan yang dilakukan oleh kumpulan peneroka haram di beberapa bahagian Tebing Barat dan pembunuhan orang awam Palestin oleh tentera pengganas Israel.

Ia juga menyatakan bahawa Israel mempunyai kewajipan di bawah undang-undang antarabangsa untuk menghalang semua serangan ke atas penduduk tempatan Palestin.

Ia termasuk tempat ibadat, kediaman dan harta benda mereka, serta mencegah jenayah kebencian, termasuk kebencian terhadap Islam.

Ketegangan semakin memuncak di Tebing Barat yang diduduki sejak beberapa bulan kebelakangan ini di tengah-tengah serangan oleh rejim Zionis ke bandar-bandar Palestin.

Hampir 180 rakyat Palestin telah dibunuh oleh tentera Israel sejak awal tahun ini, dan sekurang-kurangnya 25 warga Israel terbunuh dalam serangan berasingan dalam tempoh yang sama.

Anggaran menunjukkan bahawa kira-kira 700,000 peneroka tinggal di 164 penempatan dan 116 pos di Tebing Barat yang diduduki.

Di bawah undang-undang antarabangsa, semua penempatan Yahudi di wilayah yang diduduki dianggap haram. -Agensi


Bayaran dam, korban kini boleh dibuat melalui aplikasi THiJARI

KUALA LUMPUR, 4 Syawal 1443H, Khamis – Bayaran dam dan korban kini boleh dibuat melalui aplikasi THiJARI untuk bakal jemaah haji yang akan melaksanakan Rukun Islam kelima pada musim haji tahun 1443H/2022.

Pemangku Pengarah Eksekutif Operasi Lembaga Tabung Haji (TH), Mohamed Ameen Abdul Wahab berkata, bakal haji kini boleh membuat pembayaran dam sebelum ke tanah suci.

Jelasnya, ia seiring dengan keputusan Jawatankuasa Penasihat Ibadat Haji yang menggalakkan pelaksanaan bayaran pada kadar yang ditentukan sebelum sampai di tanah suci.

“Pembayaran dam yang diterima ialah untuk Dam Haji Tamattu’ dan Dam Haji Qiran, di mana daging dam itu akan diagihkan kepada penduduk yang layak di Tanah Suci Makkah.

“Bagi daging korban pula akan diagihkan oleh Bank Pembangunan Islam (IDB) kepada penduduk Islam yang layak terutama di benua Afrika.

“Pembayaran dam adalah pada kadar RM590 bagi seekor kibas, manakala pembayaran korban pada kadar RM955.80 untuk seekor kibas dan RM5,900 untuk seekor lembu. Ia boleh dilaksanakan melalui THiJARI bermula Isnin depan atau 9 Mei 2022 bersamaan 7 Syawal 1443H,” katanya dalam satu kenyataan hari ini.

Selain di aplikasi, Mohamed Ameen berkata, bakal haji dan pendeposit juga boleh membuat bayaran di mana-mana pejabat TH cawangan di seluruh negara.

“Pelaksanaan korban ini adalah kerjasama TH dengan IDB yang berpangkalan di Jeddah. Ia juga buat julung kalinya bukan saja dibuka kepada bakal haji, tetapi kepada semua pendeposit TH,” katanya.

Bukan hanya bayaran dam, Mohamed Ameen berkata, perkhidmatan korban juga adalah satu lagi perkhidmatan baharu ditawarkan TH kepada pendeposit melalui THiJARI.

“Untuk menggunakan perkhidmatan pembayaran dam dan korban, bakal haji dan pendeposit TH perlu mendaftar sebagai pengguna THiJARI melalui pautan www.thijari.com.my yang amat mudah dan selamat.

“Setakat ini, jumlah pengguna THiJARI sudah pun mencecah hampir 1.5 juta.

“THiJARI kini menawarkan pelbagai perkhidmatan dalam talian antaranya pindahan melalui FPX, permohonan pembukaan akaun TH, rayuan haji, kemas kini maklumat peribadi dan yang terbaru adalah Semakan Terimaan Tawaran Haji serta banyak lagi,” katanya.


Mahkamah Rayuan bebaskan Tengku Adnan daripada tuduhan rasuah, sabitan diketepikan

PUTRAJAYA, 6 Zulhijjah 1442H, Jumaat – Mahkamah Rayuan hari ini membebas dan melepaskan Datuk Seri Tengku Adnan Tengku Mansor daripada pertuduhan rasuah selepas membenarkan rayuan bekas menteri Wilayah Persekutuan itu untuk membatalkan sabitan dan hukuman penjara 12 bulan dan denda RM2 juta.

Hakim Datuk Suraya Othman, yang membacakan keputusan majoriti 2-1 berkata, Mahkamah Tinggi telah terkhilaf dalam penghakimannya apabila beliau mendapati perayu (Tengku Adnan) bersalah atas pertuduhan itu.

“Perayu sepatutnya telah dibebaskan. Kami perlu campur tangan dan benarkan rayuan ini. Oleh sebab itu kami mengetepikan sabitan dan hukuman oleh Hakim Mahkamah Tinggi,” kata Hakim Suraya.

Hakim Datuk Ahmad Nasfy bersetuju dengan Hakim Suraya, manakala Hakim Datuk Abu Bakar Jais, menentang.

Pada 21 Disember tahun lepas, Hakim Mahkamah Tinggi Kuala Lumpur Mohamed Zaini Mazlan menjatuhkan hukuman penjara 12 bulan dan denda RM2 juta terhadap Tengku Adnan, yang dikenali sebagai Ku Nan, selepas mendapati beliau bersalah.

Tengku Adnan, 70, didakwa sebagai seorang penjawat awam iaitu menteri Wilayah Persekutuan, menerima RM2 juta daripada Pengarah Aset Kayamas Sdn Bhd (AKSB) Tan Sri Chai Kin Kong melalui cek didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan dan diketahui syarikat AKSB ada perhubungan dengan tugas rasminya.

Beliau didakwa melakukan kesalahan itu di CIMB Bank Berhad, Cawangan Pusat Bandar Damansara di sini pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda. – Bernama


Kerajaan perlu lindung nilai mata wang ringgit

BANGI, 25 Zulkaedah 1444H, Rabu – Kerajaan Madani tidak boleh memandang ringan isu penurunan nilai mata wang, meskipun ia dianggap kebiasaan yang juga dihadapi negara lain.

Walaupun masih normal dalam keadaan ekonomi global yang tidak menentu, kerajaan perlu hadir dengan perancangan yang utuh untuk menyelesaikan isu ini.

Pemuda BERJASA, Isma Aiman berkata, kejatuhan nilai ringgit mungkin dilihat baik untuk Malaysia kerana negara-negara luar akan tertarik untuk membeli barangan eksport milik Malaysia.

Ini kerana, pendapatan negara banyak didasarkan atas perdagangan eksport memandangkan statusnya sebagai negara pengguna.

Namun, beliau mempersoalkan sampai bilakah negara ingin terus bergantung dengan produk negara luar dan hanya mengekalkan ‘darjat’ sebagai negara pengguna.

Beliau berkata, kebanyakan barangan eksport negara adalah bahan mentah yang masih belum diproses sepenuhnya, sekali gus menjadikan harga barang eksport tersebut menjadi murah.

“Kita perlu maklum barangan eksport yang didagangkan oleh negara kita tidak diproses kepada barang siap atau barang separuh siap. Ia hanya bahan mentah sahaja maka harganya agak murah. Jika ada pun, mungkin dalam kuantiti sedikit.

“Jadi penurunan nilai mata wang ringgit yang dikatakan dapat memberikan kebaikan kepada negara dalam pasaran eksport agak kurang tepat.

“Ini memandangkan negara kita merupakan negara pengeluar bahan mentah utama, permintaan masih ada walaupun nilai ringgit meningkat,” katanya.

Mengulas lanjut, beliau berkata, faktor naik turun nilai Ringgit banyak dipengaruhi oleh Amerika Syarikat (AS) yang sengaja menaikkan kadar faedahnya bagi menurunkan nilai mata wang negara-negara lain.

Beliau mendakwa, tindakan ini dibuat bagi membolehkan AS dapat membeli bahan mentah daripada negara lain dengan harga yang murah memandangkan mereka merupakan negara industri yang terbesar di dunia.

“Kita setuju ia disebabkan oleh faktor luaran kesan tindakan daripada AS yang menaikkan kadar faedahnya.

“Namun kerajaan juga perlu proaktif dan agresif untuk melindungi nilai mata wang Ringgit daripada terus jatuh ke paras yang paling terendah. Bukannya hanya menerima kejatuhan itu dengan bersahaja”, kata beliau.

Setakat ini ringgit telah ditutup rendah berbanding dollar AS (USD) dengan nilai 1 USD bersamaan RM4.62.


Peneroka haram Israel ceroboh Masjid al-Aqsa

BAITULMAQDIS, 17 Zulhijjah 1443H, Ahad – Puluhan peneroka haram Israel memecah masuk ke dalam perkarangan Masjid al-Aqsa di Baitulmaqdis yang diduduki dan melakukan ritual di beberapa halaman masjid.

Wartawan WAFA berkata, puluhan peneroka Israel memasuki tapak suci itu secara berkumpulan dan melakukan ritual dan sembahyang Talmud di sana di bawah perlindungan pegawai polis Israel.

Wakaf Islam, pihak berkuasa Jordan yang menjaga tapak suci di Baitulmaqdis, telah berulang kali menyifatkan kehadiran peneroka di Masjid al-Aqsa sebagai provokatif.

Katanya, jemaah dan pengawal Palestin di al-Aqsa berasa tidak selesa dengan kehadiran polis Israel dan peneroka melawat tapak suci Islam.

Israel menawan Baitulmaqdis Timur – di mana terletaknya Masjid al-Aqsa – ketika Perang Enam Hari pada 1967 dalam satu tindakan yang tidak pernah diiktiraf oleh masyarakat antarabangsa. – Agensi


Islam terancam angkara pemimpin tak prihatin

Oleh Zuhayati Yazid

TEMERLOH, 21 Rabiulakhir 1444H, Rabu – Pemimpin hari ini tidak serius melaksanakan hukum Islam disebabkan barisan kepimpinan yang tidak prihatin dengan nasib umat.

Situasi itu menyebabkan Islam semakin tenat dan terancam dalam pelbagai konteks termasuk agama Islam, bangsa Melayu dan tanah air, kata calon Pejuang Parlimen Temerloh, Aminuddin Yahaya.

Beliau mengambil contoh berhubung kedudukan Mahkamah Syariah yang berada di bawah kuasa Mahkamah Sivil.

“Apa sahaja keputusan Mahkamah Syariah hari ini boleh diatasi dan ditukar oleh Mahkamah Sivil.

“Jadi, apa nak jadi nanti dengan masyarakat kita. Orang Islam boleh diperkotak-katik dan dimain-mainkan.

“Walaupun kita dah berusaha nak menaikkan martabat dan kedudukan Mahkamah Syariah, tapi orang politik buat tak tahu tentang Mahkamah Syariah, jadi adakah kita rasa tak terancam lagi,” soalnya ketika berucap di ceramah kelompok di Taman Setia Jasa, Temerloh, hari ini.

Mengulas lanjut, Aminuddin berkata, Islam hari ini semakin dikesampingkan berikutan pemimpin-pemimpin negara sudah tidak mempedulikan akidah.

Mereka lebih mementingkan kuasa dan memperoleh kekayaan dengan kroni-kroni sahaja, katanya.

“Kita boleh nampak dengan keadaan Tanah Rizab Melayu yang semakin terhakis sepatutnya ada 50 peratus, namun hari ini yang tinggal hanya 12 peratus sahaja.

“Sepatutnya pengambilan tanah tersebut perlu diganti berdasarkan Akta Tanah tapi hal itu dibiarkan, kalau digantikan pun dengan tanah yang jauh di hutan yang nilainya tak sama,” katanya.

Beliau pada masa sama berkata, pemimpin sekarang juga tidak serius memajukan ekonomi orang Melayu, termasuk berkaitan keabsahan agama Islam.

Justeru, sebagai rakyat yang sayangkan tanah air kita perlu lakukan perubahan dengan memilih pemimpin yang tepat untuk membela nasib anak bangsa.

“Kita jangan setia dengan pemimpin yang satu tetapi kita perlu lihat yang boleh tolong bela nasib bangsa, agama.

“Pilihlah Pejuang kerana wakil kita tiada masalah integriti dan semuanya berjiwa rakyat bagi membela nasib bangsa sendiri,” katanya.


44,376 kanak-kanak di Malaysia lengkap vaksinasi COVID-19

KUALA LUMPUR, 5 Ramadan 1443H, Khamis – Seramai 44,376 kanak-kanak berumur antara lima dan 11 tahun telah melengkapkan dua dos suntikan vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sebanyak 1,353,370 atau 38.1 peratus daripada populasi kanak-kanak dari kumpulan umur sama telah menerima sekurang-kurangnya satu dos vaksin.

Bagi remaja berusia antara 12 hingga 17 tahun pula, seramai 2,855,208 individu atau 91.8 peratus telah lengkap divaksinasi dan 2,953,452 individu atau 95 peratus telah menerima sekurang-kurangnya satu dos vaksin.

Sementara itu, bagi populasi dewasa, seramai 15,888,368 individu atau 67.5 peratus telah menerima dos penggalak, 22,955,102 individu atau 97.6 peratus lengkap vaksinasi dan 23,232,340 atau 98.8 peratus menerima sekurang-kurangnya satu dos vaksin.

Sebanyak 25,487 dos vaksin diberikan semalam, membabitkan 2,631 dos pertama, 11,755 dos kedua dan 11,101 dos penggalak, menjadikan jumlah kumulatif dos diberikan di bawah Program Imunisasi COVID-19 Kebangsaan (PICK) kepada 69,069,817.

Dalam pada itu, menurut portal GitHub Kementerian Kesihatan, sebanyak 32 kematian akibat COVID-19 dilaporkan di negara ini semalam dengan Johor dan Selangor masing-masing merekodkan jumlah tertinggi sebanyak tujuh kematian.

Ia diikuti Perak dengan lima kes, Terengganu (empat) selain Kedah dan Melaka, masing-masing merekodkan tiga kes.

Negeri Sembilan, Kuala Lumpur dan Perlis pula masing-masing mencatatkan satu kes kematian akibat COVID-19. – Bernama


KPM kaji keperluan wujudkan pembantu guru

KUALA LUMPUR, 1 Ramadan 1444H, Khamis – Kementerian Pendidikan (KPM) sedang mengkaji keperluan mewujudkan pembantu guru bagi mengurangkan beban tugasan yang perlu digalas guru, Dewan Negara diberitahu hari ini.

Timbalan Menteri, Lim Hui Ying berkata, selain itu KPM juga telah melaksanakan tujuh langkah bagi memastikan isu beban tugas guru dapat ditangani segera bermula sesi persekolahan 2023-2024.

Beliau berkata, antara tujuh langkah tersebut iaitu memansuhkan pertandingan, sambutan atau majlis di semua peringkat yang tidak memberi impak besar terhadap pembelajaran murid serta pelaksanaan penilaian kendiri sekolah Standard Kualiti Pendidikan Malaysia tahun 2023 yang melibatkan guru kepada setahun sekali sahaja.

“Menetapkan waktu mengunci masuk rekod kehadiran murid yang lebih fleksibel dalam sistem e-kehadiran sekolah KPM iaitu 12 tengah hari untuk sesi pagi dan 5 petang untuk sesi petang; pelantikan pengawas peperiksaan awam terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru dan institut pengajian tinggi.

“Mengehadkan penganjuran sambutan Hari Guru Tahunan kepada peringkat kebangsaan dan sekolah sahaja. Selain itu, autonomi guru dalam perancangan pelaksanaan pengajaran dan pembelajaran (PdP) serta pentaksiran bilik darjah diperkukuh dengan menjadikan Dokumen Standard Kurikulum dan Pentaksiran sebagai rujukan,” katanya.

Beliau berkata demikian bagi menjawab soalan Senator Datuk Arman Azha Abu Hanifah mengenai  rangka perancangan kementerian bagi menyelesaikan permasalahan beban kerja guru yang membawa kepada persaraan awal golongan pendididik, pada sesi soal jawab lisan di Dewan Negara hari ini.

Lim turut memaklumkan tindakan guru yang bersara awal akan mengurangkan tenaga guru berpengalaman namun perkara itu tidak dapat dihalang kerana ia merupakan hak setiap guru.

“Kita tidak boleh memaksa untuk mereka terus berkhidmat namun KPM akan cuba sedaya-upaya menggalakKan guru supaya terus mengajar sehingga tibanya waktu mereka untuk bersara wajib pada usia 60 tahun,” katanya. Bernama


Ibu tunggal diperdaya ‘love scam’ rugi RM480,000

KOTA BHARU, 21 Safar 1442H, Sabtu  – Seorang ibu tunggal berusia 50-an yang juga pesara kerajaan kerugian lebih RM480,000,  akibat  diperdaya sindiket ‘love scam’.

Angka berkenaan menjadikan  jumlah kerugian terbesar membabitkan jenayah itu di Kelantan.

Ketua Jabatan Siasatan Jenayah Komersial (JSJK) Kelantan Supt Ahmad Azizul Mohamed berkata, mengikut laporan, mangsa mula berkenalan dengan seorang lelaki melalui media sosial pada September lepas.

Suspek  mendakwa bekerja di dalam industri minyak dan gas serta menetap di United Kingdom.

Katanya, tidak lama setelah berkenalan, suspek menyatakan ingin menghantar wang perbelanjaan RM650,000 kepada mangsa sebelum pada hujung September lalu, mangsa dihubungi seorang wanita kononnya bertugas di Bank Negara Malaysia (BNM) dan menyatakan kenalannya (suspek) itu telah memindahkan sejumlah wang ke BNM untuk diproses.

“Mangsa kemudiannya membuat beberapa transaksi pindahan wang berjumlah lebih RM480,000 ke dalam satu akaun bank wanita yang menyamar pegawai BNM tersebut, bagi mengelakkan wang dipindahkan suspek dibekukan.

“Namun apabila dirasakan beliau ditipu, mangsa kemudiannya membuat laporan polis di Ibu Pejabat Polis Daerah (IPD) Gua Musang pada 9 Okt (semalam),” katanya.

Kes disiasat mengikut Seksyen 420 Kanun Keseksaan dan sekiranya disabitkan kesalahan, boleh dipenjara tidak kurang daripada satu tahun dan tidak lebih daripada 10 tahun dengan sebatan serta boleh juga dikenakan denda. -Bernama


Tentera Myanmar didakwa serang kampung, bakar 600 rumah

YANGON, 4 Rejab 1443H, Ahad – Penduduk kampung di Myanmar dan pejuang anti-rampasan kuasa menuduh tentera membakar ratusan rumah di barat laut negara itu, ketika junta berusaha untuk menghancurkan penentangan terhadap pemerintahannya.

Bantahan besar-besaran terhadap rampasan kuasa tahun lalu disambut dengan tindakan keras ketenteraan dan keganasan yang telah merebak di seluruh Myanmar ketika orang awam membentuk pasukan pertahanan rakyat (PDF) untuk menentang junta.

Seorang penduduk Kampung Bin di wilayah Sagaing yang menjadi saksi tindakan junta mendakwa, tentera tiba awal pagi Isnin lalu sehingga mencetuskan pertempuran.

“Mereka membedil meriam dan melepaskan tembakan sebelum masuk ke kampung menyebabkan penduduk melarikan diri.

“Kami tidak dapat membawa apa-apa. Kami mengambil beberapa pakaian hangat sahaja dan kemudian melarikan diri,” katanya yang enggan nama didedahkan.

Katanya, tentera kemudian membakar sekitar 200 rumah, termasuk di perkampungan berhampiran Inn Ma Hte selepas berlaku pertempuran antara militan pro-junta dan pejuang anti-rampasan kuasa.

“Apabila PDF meninggalkan kampung, tentera membakarnya yang dianggar membabitkan 600 buah rumah,” kata saksi.

Kebakaran itu memusnahkan harta benda, motosikal dan kereta yang memerlukan penyelarasan bantuan dibuat terhadap penduduk dipindahkan dari Inn Ma Hte.

Bagaimanapun, pada Khamis lalu, TV kerajaan menyiarkan laporan menuduh kumpulan PDF memulakan kebakaran dan menerbitkan imej bangunan terbakar yang didakwa angkara pengganas.

Myanmar berada dalam keadaan huru-hara sejak rampasan kuasa pada Februari tahun lalu, dengan lebih 1,500 orang terbunuh dalam tindakan keras antara pemerintah junta dan rakyat.-  Agensi


PM garis rencana utama pembangunan sukan negara

PUTRAJAYA, 2 Rabiulawal 1443H, Sabtu – Perdana Menteri Datuk Seri Ismail Sabri Yaakob hari ini menggariskan landasan untuk pembangunan sukan negara dengan mengerakkan rencana ke arah memperkasakan penglibatan wanita, mencungkil bakat baharu dan menjadikan sukan sebagai sumber baharu pertumbuhan ekonomi.

Di platform perasmian sambutan Hari Sukan Negara (HSN) 2021 di Kementerian Belia dan Sukan (KBS) di sini, Ismail Sabri melancarkan Pelan Tindakan Wanita Dalam Sukan; Program Talent Identification and Development (MyTID) dan usaha penggubalan Pelan Tindakan Industri Sukan Negara.

Ismail Sabri berkata Pelan Tindakan Wanita Dalam Sukan menggariskan objektif, strategi dan inisiatif yang terancang ke arah memperkasa penglibatan dan penyertaan wanita dalam pelbagai bidang sukan ke arah menjadikan pembangunan sukan negara yang lebih inklusif dan seimbang.

“Pelan Tindakan Wanita Dalam Sukan disasarkan mampu meningkatkan penglibatan keseluruhan wanita dalam aktiviti sukan, kepimpinan dalam badan sukan dan penyertaan dalam kejurulatihan dan kepegawaian sukan,” katanya.

Ismail Sabri berkata kerajaan memperuntukkan RM10 juta untuk menjayakan pelaksanaan Pelan Tindakan Wanita Dalam Sukan yang mengandungi lima teras, lapan objektif, 19 strategi dan 45 inisiatif.

Jawatankuasa Wanita Dalam Sukan juga telah ditubuhkan bagi merancang dan memantau pelaksanaan pelan tindakan itu yang dianggotai 15 pakar rujuk, terdiri daripada wakil kementerian, badan sukan, bekas atlet dan individu berpengalaman, katanya. – Bernama


Melayu tak prihatin kepentingan nasional hantar anak ke sekolah vernakular

Oleh Siti Hafidah Abd Ghaffar

BANGI, 27 Rabiulawal 1442H, Jumaat – Hanya orang Melayu yang tidak prihatin kepada kepentingan nasional dan nilai watan sahaja sanggup menghantar anak mereka ke sekolah vernakular – yang tidak mementingkan semangat nasional.

Terdahulu, menurut laporan Menteri Pendidikan, Dr Mohd Radzi Md Jidin, lebih ramai pelajar Melayu dan India memasuki sekolah vernakular Cina tahun ini berbanding 2010.

Beliau berkata, data kemasukan pelajar Melayu menunjukkan peningkatan daripada 9.15 peratus pada 2010 kepada 15.33 peratus tahun ini.

Katanya, pelajar India dan kaum lain turut meningkat sedikit daripada 1.67 peratus kepada 2.75 peratus dan 1.02 peratus kepada 1.67 peratus dalam tempoh sama.

Di sekolah swasta pula katanya, terdapat 65.88 peratus pelajar Cina, diikuti pelajar Melayu dan Bumiputera di Sabah serta Sarawak sebanyak 26.96 peratus, pelajar India (4 peratus) dan kaum lain (3.17 peratus).

“Penyertaan murid Melayu (di sekolah swasta) menunjukkan peningkatan sebanyak 0.65 peratus, manakala kaum Cina menunjukkan penurunan 0.44 peratus dan kaum India menurun sebanyak 0.21 peratus berbanding 2019,” katanya.

Profesor di Institut Antarabangsa Pemikiran dan Ketamadun Islam (ISTAC) UIAM, Prof Datuk Dr Ahmad Murad Merican menegaskan, sekiranya ibu bapa Melayu berpandangan sekolah kebangsaan tidak sempurna, apa yang perlu dilakukan adalah memberi teguran bukannya menghantar anak mereka ke sekolah vernakular.

Lebih menyedihkan apabila ibu bapa Melayu mendakwa, sekolah vernakular bagus sedangkan sebenarnya tidak dan bersifat antinasional, tegas beliau.

“Sepatutnya ibu bapa Melayu ini mesti ditegur. Bila begitu, mereka telah sabotaj sistem pendidikan persekolahan kebangsaan. Apakah anak mereka lebih pintar? Golongan ini telah sesat. Pemuja sistem songsang.

“Saya pernah berdebat dengan beberapa orang Cina dan mereka tidak boleh ‘justify’ kewujudan sekolah Cina. Kurikulum sekolah vernakular tidak patuh kepada pengajaran sejarah Malaysia walaupun Kementerian Pendidikan (KPM) kata kurikulum sama. Sama tetapi diubah, pengajaran menyeleweng dari semangat pendidikan sejarah Malaysia.

“Apabila pengajaran sejarah di sekolah vernakular tidak memenuhi hakikat dan semangat nasional, maka ia tidak betul,” tegasnya ketika dihubungi Ismaweb.net hari ini.

Sehubungan itu beliau membantah sekiranya kerajaan bertindak memberi dana kepada sekolah berkenaan.

Jelasnya, selagi dana diberikan maka selagi itu hakikat kepentingan nasional dinafikan bahkan sejarah Malaysia diselewengkan.

“Mereka mengetepikan kepentingan nasional menggunakan buku teks mereka sendiri dan memberitahu saya mengajar sejarah antarabangsa lebih baik daripada sejarah Malaysia.

“Ini mengarut dan kiblat mereka dari segi pengajaran sejarah adalah sejarah Taiwan,” katanya.

Beliau turut menegaskan kewujudan satu sekolah sahaja – sekolah nasional – untuk semua warganegara.

Sekiranya mahu juga budaya dan bahasa vernakular, Prof Ahmad Murad menyarankan supaya ‘tawafkan’ di sekolah kebangsaan termasuk tahfiz atau sekolah agama dengan menjadikannya sebagai sebahagian dari sekolah kebangsaan.

“Kita tidak menafikan perkembangan dan kegunaan bahasa dan budaya Cina dan India. Dalam sistem sekolah kebangsaan, kerajaan boleh memberi peruntukan kepada perkembangan bahasa dan budaya itu. Apa masalahnya?,” soalnya.


Melegakan, Palestin terima 10,000 dos vaksin pertama

RAMALLAH, 23 Jamadilakhir 1442H, Jumaat – Kementerian Kesihatan Palestin, semalam mengesahkan menerima 10,000 dos pertama vaksin Sputnik V dihasilkan oleh Russia.

Bercakap dalam satu sidang media, Menteri Kesihatan, Mai Alkaila berkata, kumpulan pertama vaksin Sputnik V akan disasarkan kepada 5,000 warga Palestin.

Beliau berkata, keutamaan diberikan kepada kakitangan perubatan, individu yang mempunyai penyakit kronik dan warga emas.

Katanya, 50,000 dos tambahan vaksin dijangka tiba di Palestin pada minggu depan, dan selebihnya akan memasuki negara itu secara beransur-ansur dalam beberapa bulan akan datang.

Mai Alkaila berkata, kementeriannya telah melakukan pelan lengkap berkaitan program vaksinasi yang sesuai seperti disyorkan Pertubuhan Kesihatan Sedunia (WHO).

Tambahnya, sumbangan dari program pengedaran vaksin antarabangsa seperti Covax, China, negara-negara lain serta institusi yang menyokong rakyat Palestin amat digalakkan dalam masa terdekat. – Agensi


Dewan Rakyat: Amaran kebakaran, semua diarah keluar

KUALA LUMPUR, 15 Rabiulakhir 1442H, Selasa – Sidang Dewan Rakyat ditempohkan sementara selepas penggera kebakaran berbunyi.

Kejadian berlaku pada 10.15 pagi ketika Timbalan Menteri Sains, Teknologi dan Inovasi Ahmad Amzad Hashim menjawab soalan pada sesi soal jawab lisan di sini pagi ini.

Ekoran itu kesemua yang berada di bangunan Parlimen termasuk Ahli Parlimen dan pegawai diarahkan keluar Dewan dan berkumpul di tempat berkumpul sewaktu kecemasan di bangunan Parlimen.

Sementara itu, ketika menyambug semula persidangan, Yang Dipertua Dewan Rakyat Datuk Azhar Azizan Harun berkata terdapat sedikit masalah teknikal dan perkara itu sedang disiasat.

Timbalan Yang Dipertua Dewan Rakyat Datuk Mohd Rashid Hasnon berkata Yang Dipertua Dewan menempohkan sidang dan meminta kesemua Ahli Parlimen dan pegawai keluar dari bangunan Parlimen selepas penggera berbunyi pada 10.18 pagi.

Katanya, Bahagian Keselamatan Parlimen telah melakukan pemeriksaan dan mendapati tiada perkara yang mencemaskan berlaku.

“Sekarang pada 10.32 pagi, Alhamdulillah semuanya selamat dan loceng sidang dewan dibunyikan selama dua minit untuk memanggil Ahli Parlimen masuk ke dalam dewan,” katanya.

Sementara itu, Menteri Komunikasi dan Multimedia Datuk Saifuddin Abdullah berkata kesemua Ahli Parlimen mematuhi arahan untuk keluar dari bangunan sebagai langkah keselamatan.

“Saya dan teman-teman berada dalam dewan dan mendengar ada penggera kebakaran dan diarah keluar dari bangunan Parlimen dan tidak menggunakan lif,” katanya.

Katanya, kejadian seumpama ini merupakan yang pertama dialaminya sejak menjadi Ahli Parlimen. – Bernama


Menteri Kabinet diarah jalani ujian COVID-19: Dr Adham Baba

PUTRAJAYA,  27 Jamadilawal 1442H, Isnin – Semua menteri Kabinet telah diarahkan untuk membuat ujian saringan COVID-19 susulan dua menteri disahkan positif COVID-19, kata Menteri Kesihatan Datuk Seri Dr Adham Baba.

Beliau berkata, tindakan supaya semua menteri kabinet menjalani ujian calitan COVID-19 adalah sebagai langkah pencegahan dan pengawalan.

“Dalam penilaian risiko, di dalam kit ujian RT-PCR, kami ada CT-Value iaitu Cycle Threshold (CT) value, yang boleh kami tentukan hari atau masa sebelum mereka berjangkit,” katanya kepada media pada majlis menandatangani perjanjian persefahaman antara Persatuan Kebajikan Ronald McDonald Malaysia (RMHC Malaysia) dan Kementerian Kesihatan (KKM), di sini hari ini.

Ditanya sama ada menteri Kabinet akan diarahkan untuk menjalani kuarantin atau boleh meneruskan jadual mereka seperti biasa, Dr Adham berkata, perkara itu akan dinilai oleh pasukan petugas perubatan kesihatan awam.

Beliau berkata penilaian risiko akan dibuat Pejabat Kesihatan Daerah (PKD) Putrajaya dan mereka akan mengeluarkan garis panduan kepada jemaah menteri terlibat untuk langkah susulan.

“Penilaian risiko dibuat oleh pasukan petugas perubatan yang pakar dalam kesihatan awam dan mereka akan menilai risiko bagaimana penularan itu berlaku dan bila. Kami akan tahu bila bermula jangkitan itu dan dia (pakar perubatan) akan memberikan panduan,” katanya.

Dilaporkan dua menteri Kabinet iaitu Menteri di Jabatan Perdana Menteri (Ekonomi) Datuk Seri Mustapa Mohamed dan Menteri Pembangunan Wanita, Keluarga dan Masyarakat Datuk Seri Rina Mohd Harun, telah disahkan positif COVID-19. -Bernama


Zionis bertindak biadab hingga rumah dalam gua mahu diroboh

BAITULMAQDIS, 21 Zulhijjah 1441H, Selasa– Sikap tamak haloba rejim pengganas Israel tiada kesudahan apabila memaksa sebuah keluarga Palestin merobohkan kediaman mereka, yang dibina di dalam sebuah gua di Utara Tebing Barat yang diduduki.

Jurutera awam, Ahmed Amarneh, 30 mendirikan kediamannya di dalam sebuah gua di perkampungan Farasin hampir setahun lalu, dengan pembinaan pintu kayu terbuka sebagai laluan ke bilik-bilik.

Beliau menerima notis untuk merobohkan kediamannya dengan alasan kononnya beliau tidak mempunyai lesen pembinaan, yang sememangnya mustahil untuk dimiliki.

“Saya sudah mencuba dua kali untuk membina rumah, tetapi pihak berkuasa (Israel) melarang saya untuk membina di kawasan itu,” katanya.

Beliau menerima notis perobohan kediaman pada bulan lalu bersama-sama dengan 20 keluarga Palestin lain.

Menurut kumpulan anti-penyelesaian Israel B’Tselem, rejim Zionis pada Jun lalu merobohkan 63 struktur bangunan Palestin di Tebing Barat.

Lebih dari 600,00 penduduk Yahudi tinggal di lebih dari 230 penempatan haram yang dibina sejak penjajahan Israel pada 1967 di wilayah Palestin di Tebing Barat dan Baitulmaqdis al-Quds.

Kesemua penempatan Israel adalah tidak sah berdasarkan undang-undang antarabangsa. Majlis Keselamatan Pertubuhan Bangsa-Bangsa Bersatu (PBB) sebelum ini mengutuk pendudukan Israel di wilayah jajahan dalam beberapa resolusi.

Rakyat Palestin menginginkan Tebing Barat sebagai sebahagian daripada negara Palestin yang merdeka pada masa hadapan dengan Baitulmaqdis sebagai ibu negaranya. -Agensi


Negara belum capai sasaran 20 peratus tenaga boleh diperbaharui

BANGI, 13 Jamadilakhir 1442H, Selasa – Antara perkara pokok dalam hala tuju serta dasar penggunaan tenaga negara-negara di dunia adalah mencari alternatif kepada sumber tenaga.

Ketika ini kebanyakan tenaga daripada bahan api fosil yang mana merupakan tenaga tidak boleh diperbaharui.

Justeru, banyak usaha atau dasar yang telah diadakan untuk menggantikan bahan api fosil ini kepada tenaga yang boleh diperbaharui

Presiden Barisan Jemaah Islamiah Se-Malaysia (BERJASA), Datuk Dr Ir Ts Badhrulhisham Abdul Aziz berkata, Malaysia juga tidak terkecuali dan banyak bergantung kepada tenaga yang tidak boleh diperbaharui seperti minyak dan gas serta arang batu.

“Ini merupakan satu perkara yang penting untuk kita kaji dan lihat. Sebab itu juga Malaysia bersama-sama dengan negara-negara lain menumpukan perhatian sekarang ini kepada renewable energy (tenaga yang boleh diperbaharui).

“Bagaimana kita boleh menggunakan tenaga dari bahan api fosil – tidak boleh diperbaharui – kepada yang boleh diperbaharui,” katanya dalam Wacana Dasar 1.0, di TV Pertiwi malam tadi.

Beliau berkata demikian ketika ditanya mengenai hala tuju dan dasar penggunaaan tenaga negara.

Mengulas lanjut, beliau berkata, tidak lebih lapan peratus daripada campuran tenaga di negara ini menggunakan tenaga yang boleh diperbaharui.

Katanya, jumlah itu jauh daripada yang disasarkan pada 2025 iaitu sebanyak 20 peratus.

Meskipun ada alternatif dibuat berhubung perkara itu, namun ia dilihat amat perlahan, katanya.

“Kita tidak boleh lari dari campuran tenaga ini sebab persoalan besar dunia – yang masih tercari-cari penyelesaian – bolehkah tenaga yang boleh diperbaharui ini menggantikan sepenuhnya tenaga yang tidak boleh diperbaharui.

“Jawapannya tidak, bukan 100 peratus jadi di situ bagaimana kita nak mengimbangkan tenaga yang boleh diperbaharui dengan yang tidak boleh diperbaharui,” katanya.


Peguam Loh kata MAIPS ‘penyibuk’ mohon mencelah prosiding cerai

BANGI, 28 Ramadan 1443H, Sabtu – Mahkamah Tinggi diberitahu Majlis Agama Islam dan Istiadat Melayu Perlis (MAIPs) tidak mempunyai sebarang urusan untuk campur tangan dalam petisyen perceraian antara ibu tunggal, Loh Siew Hong dan bekas suaminya, Muhammad Nagashwaran Muniandy yang kini memeluk Islam bersama tiga orang anak mereka.

Peguam Loh, A Srimurugan dan Dr Shamsher Singh Thind menyifatkan, permohonan majlis itu tidak lebih daripada tindakan orang luar dan penyibuk yang cuba terjerat dalam kehidupan serta didikan anak-anak Loh.

Mereka berhujah bahawa permohonan MAIPs berdasarkan hujahnya pihak itu perlu menunaikan kewajipan untuk menjaga mualaf adalah tidak boleh diterima.

Dalam kes ini, mereka berkata, Loh tidak memerlukan sebarang bantuan daripada sesiapa dan orang luar tidak sepatutnya memberitahu ibu tunggal itu apa yang perlu dilakukan atau mencampuri urusan keluarganya.

Shamsher berkata, majlis itu harus memberi tumpuan kepada membantu mereka yang memerlukan di Perlis dan bukannya cuba mencampuri urusan Loh dalam membesarkan anak kembarnya berusia 11 tahun dan seorang lelaki berusia 10 tahun.

“Anak-anak Loh tidak dilahirkan di Perlis. Mereka hanya dibawa ke sana dalam sehari dua, mungkin hanya beberapa jam untuk ditukarkan agama secara sebelah pihak oleh bapa mereka.

“Beliau tetap melakukannya meskipun hak penjagaan mereka telah diberikan kepada isterinya oleh mahkamah,” katanya seperti dilapor media tempatan.

Sementara itu, peguam MAIPs, Mohamed Haniff Khatri Abdulla berkata, pihaknya bertanggungjawab memastikan kanak-kanak itu mendapat akses ke atas hak dan kepentingan sebagai saudara baharu selepas memeluk agama berkenaan yang didaftarkan di Perlis.

Katanya, MAIPs tidak mencabar perintah hak penjagaan diberikan oleh mahkamah kepada wanita itu, sebaliknya permohonan mencelah bagi memastikan aspek kebajikan kanak-kanak mualaf itu terjaga.

“MAIPs bukan ‘busy body’ (penyibuk) tetapi kita mempunyai tanggungjawab statutori untuk menjaga kebajikan hal ehwal orang Islam yang mana dalam hal ini membabitkan kanak-kanak bawah umur.

“Sekiranya mahkamah yang mendengar permohonan semakan kehakiman bagi mencabar pengislaman ketiga-tiga kanak-kanak itu memutuskan bahawa pengislaman itu terbatal, maka MAIPs tidak lagi akan terbabit dalam kebajikan mereka,” katanya.

Selepas mendengar hujahan kedua-dua pihak, Hakim Evrol Mariette Peters menetapkan 15 Jun ini untuk keputusan permohonan itu.


PAS senaraikan 6 bukti formula Rafizi gagal

1. FORMULA KERETA MURAH

Rafizi Ramli pernah berkata kerajaan patut dan mampu turunkan harga kereta. Hanya hapuskan cukai eksais dan cukai jualan.

Kalau ikut formula Rafizi, boleh beli Myvi dengan harga RM25 ribu sahaja.

Tapi, harga kereta bukan dikawal kerajaan. – Tengku Zafrul

Banyak kos lain bersangkut. Contohnya logistik, kadar faedah semasa, kadar tukaran mata wang. Bergantung juga atas keanjalan permintaan.

2. FORMULA PULAU KEDAI MAKAN

Rafizi pernah berkata rakyat pulau sahaja kedai makan yang tak turunkan harga. Katanya kerajaan dah turunkan semua harga barang mentah.

Tapi, penganalisis dan pengusaha kedai makan kata harga barang mentah banyak yang naik.

Gula, gandum, minyak sawit, ayam, telur. Kos pengeluaran bahan mentah pun naik. Contohnya kos makanan haiwan naik sebab harga jagung dan kacang soya naik.

3. FORMULA JANGAN MAKAN AYAM

Rafizi pernah berkata, by right kalau harga ayam mahal, jangan makan ayam.

Katanya kalau harga naik, turunkan permintaan. Maka harga turun semula sebab permintaan dah berkurang.

Pakar Ekonomi UKM membalas, permintaan apa yang perlu dikurangkan dan siapa yang perlu kurangkan permintaan sedia ada?

Lagi pun, bukankah ayam itu makanan asas antara sumber protein termurah untuk rakyat?

4. FORMULA KUKUHKAN RINGGIT

Rafizi pernah berkata, tidak mengapa naikkan OPR selagi nilai ringgit dapat dinaikkan. Kerajaan kena hormat BNM.

Pakar ekonomi berkata, rakyat terjejas untuk berbelanja. Adakah rakyat bersedia dengan kerajaan lepas tangan untuk bantu rakyat?

Kalau kononnya naikkan OPR untuk kembali ke zaman sebelum pandemik, adakah ekonomi rakyat hakikatnya juga sudah pulih sepenuhnya seperti sebelum pandemik?

5. FORMULA RINGGIT JATUH BAWA KEBAIKAN

Rafizi pernah berkata ringgit jatuh baik untuk negara. Tapi rakyat sudah tak minat dengan teori Rafizi. Rakyat nak tahu apa kesan kepada mereka.

Rafizi nak tutup formula naikkan ringgit yang tak menjadi.

Pakar kata kalau ringgit jatuh kos import jadi tinggi. Banyak barang akan terkesan maka kos sara hidup jadi tinggi. Umumnya, kalau ringgit jatuh harga barang akan naik.

6. FORMULA TURUN HARGA BARANG

Rafizi pernah berkata jangan beli barang bukan pada harga purata. Kena semak dulu harga di banyak kedai dan pilih yang termurah.

Formula beliau akan berjaya dalam sebulan dan PN akan terduduk.

Selepas sebulan, rakyat masih terkesan harga barang tinggi. Formula Rafizi kurang tepat dan tidak menyeluruh.

Tidak semudah turunkan permintaan, harga pun turun. Ada konsep lain seperti price floor dan beam price.

ZURK AHMAD
Ketua Pengarah Jabatan Penerangan PAS Pusat


Presiden Lubnan minta Hariri bentuk kerajaan segera

BEIRUT, 4 Syaaban 1442H, Khamis – Presiden Lubnan, Michel Aoun meminta calon Perdana Menteri, Saad Hariri mengunjungi istana presiden untuk segera membentuk Kabinet baharu atau memberi jalan kepada orang lain yang mampu.

“Sekiranya Hariri mendapati dirinya tidak dapat membentuk kerajaan… beliau harus memberi jalan kepada mereka yang ada.

“Gesaan saya tekad dan jujur kepada calon perdana menteri untuk segera memilih salah satu dari dua pilihan, kerana berdiam diri bukanlah pilihan selepas hari ini,” katanya dalam satu ucapan di televisyen semalam.

Aoun dan Hariri telah berselisih dalam pembentukan kerajaan selama hampir lima bulan, menjadikan Lubnan tanpa henti tenggelam dalam krisis kewangan.

Sebelum ini, kerajaan Perdana Menteri, Hassan Diab mengundur diri susulan letupan besar di pelabuhan Beirut pada Ogos tahun lalu yang mengorbankan 200 orang, mencederakan ribuan lagi dan memusnahkan bangunan di kawasan perumahan sekitarnya.

Kabinet Diab bagaimanapun kekal dalam jawatan sementara sehingga pengganti dibentuk tetapi ahli politik yang patah semangat tidak dapat bersetuju terhadap kerajaan sejak penamaan Hariri pada Oktober. – Agensi


Bahasa Isyarat akan diperkenalkan di Tabika Perpaduan tahun depan

IPOH, 9 Rabiulawal 1443H, Sabtu  – Kementerian Perpaduan Negara akan memperkenalkan pengajaran bahasa isyarat sebagai bahasa ketiga di bawah Pelan Pendidikan Awal Kanak-Kanak Tabika Perpaduan 2021-2030 di Tabika Perpaduan di seluruh negara tahun depan.

Menterinya Datuk Halimah Mohamed Sadique berkata, pengajaran bahasa isyarat itu merupakan penambahan pengajaran bahasa ketiga di Tabika Perpaduan, selain bahasa Mandarin, Tamil, Kadazan dan Iban.

Beliau berkata kesemua pengajaran bahasa ketiga itu akan dilaksanakan di semua 1,781 Tabika Perpaduan yang melibatkan 38,000 murid di seluruh negara.

“Sebelum ini, terdapat cadangan (pengajaran bahasa isyarat) daripada Senator Datuk Ras Adiba Radzi dalam perbahasan di Dewan Negara yang mencadangkan supaya kita (Kementerian Perpaduan Negara) ajarkan bahasa isyarat kepada anak-anak di Tabika Perpaduan.

“Itu satu perkara yang sangat baik, sekurang-kurangnya anak-anak ini ada kemahiran baharu. Sekurang-kurangnya mereka boleh bertutur dan faham dengan rakan-rakan lain yang mungkin tidak dapat bertutur dan menggunakan bahasa isyarat,” katanya.

Beliau berkata demikian kepada pemberita selepas Program Perpaduan Komuniti Kawasan Rukun Tetangga (KRT) RT Cares dan Kebun Komuniti KRT Kampung Tersusun Klebang Selatan Kinta yang turut dihadiri Pengarah Perpaduan Negeri Perak Mansor Mohd Hashim, hari ini.

Halimah berkata pengajaran bahasa ketiga itu tidak termasuk dalam sukatan mata pelajaran atau subjek di Tabika Perpaduan dan ia tidak akan membebankan murid.

Menurut Halimah kementeriannya telah mengatur kerjasama dengan Universiti Pendidikan Sultan Idris (UPSI) dan Universiti Terbuka Malaysia (OUM) dengan guru-guru terbabit sedang menjalani latihan yang ditetapkan.

“Kita juga ambil guru-guru yang sudah pencen dan ada di antara mereka yang fasih bertutur dalam bahasa ketiga dan boleh mengajar murid-murid ini,”  katanya. – Bernama


Rayuan SIS Forum cubaan lemahkan kredibiliti Jawatankuasa Fatwa Selangor

Oleh Athirah Huda Zalhe

BANGI, 8 Safar 1445H, Jumaat – Gerakan Islam, Ikatan Muslimin Malaysia (ISMA) bimbang terhadap keputusan Mahkamah Persekutuan membenarkan SIS Forum (Malaysia) meneruskan proses rayuan bagi membatalkan fatwa Jawatankuasa Fatwa Negeri Selangor, yang mengisytiharkan kumpulan itu ‘sesat’.

Presiden ISMA, Ustaz Suhaib Ar-Rumy Selamat berkata, sepatutnya fatwa terhadap SIS Forum menjadi satu bentuk kawalan terhadap bahaya ajaran songsang daripada kefahaman Islam yang sebenar.

Atas sebab itu, beliau melihat kebenaran mencabar fatwa seolah-olah satu cubaan untuk melemahkan kredibiliti dan kedudukan Jawatankuasa Fatwa Negeri Selangor.

“Ini boleh menimbulkan kebimbangan dalam masyarakat mengenai kuasa untuk mengawal dan melindungi umat Islam daripada fahaman-fahaman yang salah dan menyeleweng.

“Kita mahu semua pihak dalam masyarakat cakna bahaya fahaman liberalisme dan pluralisme daripada merebak di negara ini,” katanya kepada Ismaweb.net, hari ini.

Isnin lalu, SIS Forum memperoleh kebenaran daripada Mahkamah Persekutuan untuk meneruskan rayuan terhadap fatwa yang dikeluarkan oleh pihak berkuasa agama Selangor yang mengisytiharkannya sebagai menyeleweng daripada ajaran Islam.

Panel tiga hakim terdiri daripada Presiden Mahkamah Rayuan Tan Sri Abang Iskandar Abang Hashim, Hakim Besar Malaya Datuk Mohamad Zabidin Mohd Diah dan Hakim Mahkamah Persekutuan Tan Sri Nallini Pathmanathan membenarkan permohonan itu secara sebulat suara.

Dalam penghakiman yang disampaikan secara dalam talian itu, Abang Iskandar berkata, permohonan SIS Forum memenuhi syarat di bawah Seksyen 96 Akta Mahkamah Kehakiman 1964 dan oleh itu, dibenar untuk meneruskan rayuannya.

Dalam kes sivil, pihak litigan perlu mendapatkan kebenaran sebelum boleh meneruskan rayuan ke Mahkamah Persekutuan.

Dalam notis usul memohon kebenaran itu, SIS Forum mengemukakan 10 persoalan undang-undang untuk diputuskan Mahkamah Persekutuan.

Antaranya sama ada fatwa yang pernah dikeluarkan dalam Warta di bawah Seksyen 48(6), Enakmen Pentadbiran Agama Islam (Negeri Selangor) 2003, adalah satu bentuk undang-undang subsidiari dan/atau perundangan yang diwakilkan.

Pada 14 Mac lalu, Mahkamah Rayuan dalam keputusan majoriti 2-1, menolak rayuan SIS Forum dan seorang daripada pengasas bersamanya, Zainah Mahfoozah Anwar untuk membatalkan fatwa itu.

Mahkamah Rayuan memutuskan fatwa yang disediakan oleh Jawatankuasa Fatwa Negeri Selangor bukanlah keputusan muktamad dan dengan itu tidak boleh dicabar melalui permohonan semakan kehakiman.

Fatwa itu, yang diwartakan kerajaan negeri Selangor pada 31 Julai 2014, mengisytiharkan bahawa SIS Forum, individu dan kumpulan yang mengamalkan fahaman liberalisme serta pluralisme sebagai sesat dan menyeleweng daripada ajaran Islam.

Fatwa itu juga mengarahkan mana-mana penerbitan yang mengandungi pandangan liberal dan plural hendaklah diharamkan serta dirampas, selain meminta Suruhanjaya Komunikasi dan Multimedia Malaysia untuk menapis laman sesawang sosial yang bercanggah dengan ajaran Islam serta hukum syarak.


Jakim tidak boleh keluar kenyataan berhubung keputusan Jawatankuasa Muzakarah MKI: Sultan Selangor

SHAH ALAM, 7 Ramadan 1443H, Sabtu – Sultan Selangor, Sultan Sharafuddin Idris Shah bertitah bahawa Jabatan Kemajuan Islam Malaysia (JAKIM) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI).

Baginda yang juga Pengerusi MKI dalam kenyataan hari ini bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja.

Sultan Sharafuddin bertitah JAKIM hanya bertindak sebagai urus setia kepada Jawatankuasa Muzakarah dan MKI.

“Sehubungan itu, Menteri di Jabatan Perdana Menteri (Hal Ehwal Agama) dan timbalannya tidak boleh mengeluarkan apa-apa kenyataan yang diputuskan oleh Jawatankuasa Muzakarah.

“Untuk makluman, Menteri di Jabatan Perdana Menteri (Hal Ehwal Agama) dan timbalannya bukan ahli MKI mahupun ahli Jawatankuasa Muzakarah. Justeru mereka tidak boleh mencampuri apa-apa keputusan Jawatankuasa Muzakarah dan MKI,” titah baginda.

Sultan Selangor bertitah, hanya Pengerusi Jawatankuasa Muzakarah yang boleh menyembah maklum kepada Majlis Raja-Raja untuk diperkenankan.

“Setelah mendapat perkenan daripada Majlis Raja-Raja, pelaksanaan keputusan muzakarah diserahkan kepada pertimbangan dan keputusan pihak berkuasa Agama Islam setiap negeri,” titah baginda.

Berhubung isu Tarekat Naqsyabandiah al-Aliyyah Syeikh Nazim al-Haqgani, Sultan Sharafuddin bertitah keputusan muzakarah telah mendapat perkenan sembah maklum Majlis Raja-Raja pada 4 Januari 2021.

“Butiran penuh kepada keputusan muzakarah ini boleh dirujuk menerusi kenyataan yang dikeluarkan oleh Pengerusi Jawatankuasa Muzakarah pada semalam (8 April). – Bernama


Menumpang di dapur orang, ada hati tuding jari?

BANGI, 21 Syawal 1444H, Jumaat – “Kaki tempang tidak bersarang, sang merpati tidak berlari,
tuan menumpang di dapur orang, ada hati menuding jari?”

Demikian kiasan Ketua Pemuda PAS, Ahmad Fadhli Shaari dipercayai merujuk kepada Datuk Seri Ahmad Zahid Hamidi selepas Presiden UMNO itu mendakwa gabungan Perikatan Nasional (PN) bakal berpecah tidak lama lagi.

Zahid sebelum ini dalam ucapan amanat ulang tahun UMNO memberi bayangan parti pembangkang yang didakwa memperjuangkan kaum Melayu akan berpecah.

Timbalan Perdana Menteri itu berkias dengan menyorot semula insiden perpecahan dalaman yang dialami salah satu parti komponen gabungan pembangkang tersebut.

Katanya, UMNO dan PAS pernah memeterai piagam Muafakat Nasional (MN) pada 2019 sebagai langkah ke arah pakatan pilihan raya rasmi.

Bagaimanapun, setahun kemudian PAS menyertai PN dan keputusan itu tidak disenangi oleh pihaknya dan menjurus kepada perpecahan MN.

Pada 14 September 2019 UMNO dan PAS menubuhkan MN atas alasan mahu mengukuhkan semula kesatuan politik bangsa Melayu.

Gagasan berkenaan didakwa mahu membawa perubahan kepada kesatuan politik Melayu di Malaysia. Namun, usaha penyatuan ummah itu tidak kesampaian apabila UMNO enggan meneruskan kerjasama susulan tindakan PAS bergabung dengan Parti Pribumi Bersatu Malaysia (Bersatu) menerusi PN.

Kini, MN diterajui Tan Sri Annuar Musa selepas beliau dipecat daripada UMNO.


Kelonggaran PPN bukan maksud negara dah selamat

Oleh Athirah Huda Zalhe

BANGI, 16 Muharram 1443H, Rabu – Meskipun tiada lagi ‘lockdown’, namun kes harian jangkitan COVID-19 masih sekitar 20,0000 – dan hakikatnya rakyat perlu bertabah kerana kemungkinan wabak ini akan berpanjangan.

Justeru, masyarakat perlu bersedia dengan semua amalan norma baharu dalam mendepani pandemik COVID-19 serta varian mengganas yang berada dalam komuniti.

Pastinya, kita tidak boleh menjangkakan sehingga bila negara akan sepenuhnya bebas daripada wabak dan menjalani kehidupan seperti biasa.

Presiden Ikatan Pertubuhan Pengamal Perubatan & Kesihatan Muslim Malaysia (I-Medik), Prof Dr Azizi Ayob berkata, masyarakat kini perlu menerima norma baharu dengan melengkapi vaksinasi dan mencegah diri daripada risiko jangkitan.

“Realiti hari ini ialah dengan melengkapkan dua dos vaksin iaitu sekurang-kurangnya 14 hari selepas dos kedua, ia berjaya menurunkan kadar kematian akibat COVID-19 dan kemasukan pesakit ke hospital dan ICU.

“Majoriti kes harian kini adalah membabitkan mereka yang belum lengkap atau tidak mengambil vaksin COVID-19, malah majoriti kes positif atau lebih 98 peratus adalah kategori 1 dan 2,” katanya kepada Ismaweb.net, hari ini.

Setakat hari ini, negara kekal merekodkan jumlah kes jangkitan harian melebihi 20,000 dengan Selangor menjadi negeri tertinggi iaitu 6,325 kes.

Biarpun jumlah kes masih tinggi, kerajaan sudah mula memberikan kelonggaran untuk negeri-negeri fasa satu Pelan Pemulihan Negara (PPN), selain Wilayah Persekutuan Labuan dan Negeri Sembilan mula beralih ke fasa empat dan fasa dua.

Mengulas lanjut, Dr Azizi berkata, kelonggaran di negeri-negeri fasa satu PPN, bukan bermaksud keadaan sudah selamat, sebaliknya memberi sedikit nafas kepada sektor ekonomi melalui perniagaan kecil, runcit dan SME berjalan.

“Bagaimanapun, semua pihak wajar mengambil semua langkah pematuhan SOP yang telah ditetapkan.

“Kegagalan bukan hanya terletak pada kerajaan semata-mata, tetapi apabila banyak kes ketidakpatuhan pelbagai pihak sama ada orang awam, pekerja atau majikan maka rantai penularan COVID-19 ke komuniti serta tempat kerja terus berlaku,” katanya.


Pejabat Kesihatan Tawau kesan kontak rapat mangsa kemalangan maut positif COVID-19

TAWAU, 28 Muharram 1442H, Rabu – Pejabat Kesihatan Kawasan Tawau sedang mengenal pasti semua individu yang mempunyai kontak rapat dengan mangsa kemalangan maut di Jalan Chong Thien Vun, di sini pada Sabtu, selepas wanita itu disahkan positif COVID-19.

Pegawai Kesihatan Kawasan Tawau Dr G Navindran berkata wanita berusia 75 tahun itu maut selepas terbabit dalam kemalangan jalan raya berhampiran kawasan perumahannya.

“Ketika ini, kami sedang mengesan semua kontak rapat mangsa bagi melakukan ujian saringan COVID-19, termasuk pegawai dan anggota polis yang mengendalikan kes, keluarga serta orang perseorangan yang membantu mengangkat mayat mangsa,” katanya ketika dihubungi di sini, hari ini.

Sebelum ini, media melaporkan wanita itu maut dirempuh sebuah kereta di jalan itu ketika dalam perjalanan pulang ke rumahnya selepas membeli makanan untuk sarapan pagi di premis makanan berhampiran.

Difahamkan wanita itu disahkan positif COVID-19 hari ini. – Bernama


9 sekolah persendirian Cina Perak terima bantuan RM1.8 juta

BANGI, 9 Muharram 1443H, Rabu – Kerajaan Perak memberikan bantuan pendidikan berjumlah RM1.8 juta kepada sembilan buah sekolah persendirian Cina (SUWA) di negeri berkenaan.

Ia membabitkan tiga buah SUWA di Ipoh iaitu Sekolah Menengah (SM) Shen Jai, SM Yuk Choy dan SM Poi Lam serta dua buah SUWA di daerah Manjung iaitu SM Nan Hwa dan SM Yik Ching.

Empat buah lagi adalah SM Pei Yuan, Kampar; SM Tsung Wah, Kuala Kangsar; SM San Min, Teluk Intan dan Sekolah Tinggi Huan Lian, Taiping.

Menteri Besarnya, Datuk Saarani Mohamad berkata, setiap SUWA akan menerima peruntukan sebanyak RM200,000 dan memberi manfaat kepada hampir 10,000 guru serta pelajar.

Beliau berkata, peruntukan itu sebahagian daripada peruntukan RM8.1 juta kepada pelajar sekolah kebangsaan, sekolah mubaligh, sekolah vernakular dan SUWA yang diumumkan dalam Bajet Perak 2021.

“Bantuan pendidikan diberikan bagi membantu dan mengurangkan kekangan kewangan pengurusan yang dihadapi sekolah-sekolah tersebut,” katanya seperti dilapor Utusan Malaysia, hari ini.

Saarani berkata, kerajaan negeri sentiasa memahami cabaran dan kesusahan dihadapi SUWA terutamanya dalam suasana pandemik COVID-19 yang menjejaskan sistem persekolahan sejak hampir dua tahun.

Katanya, sumbangan itu adalah komitmen berterusan kerajaan negeri sejak bertahun-tahun untuk membantu sekolah-sekolah persendirian selain meluluskan remitan cukai tanah dan tunggakan cukai tanah pada kadar norminal RM10 per lot setahun.


UMNO timbang tarik diri sokong PN

KUALA LUMPUR, 26 Safar 1442H, Rabu – UMNO membuat pertimbangan untuk menarik diri daripada menyokong Perikatan Nasional (PN) dan akan memberi syarat baharu kepada gabungan itu bagi meneruskan kerjasama politik secara perjanjian bertulis untuk dilaksanakan secepat mungkin.

Setiausaha Agungnya, Datuk Seri Ahmad Maslan berkata perkara itu dipersetujui sebulat suara dalam mesyuarat Biro Politik Majlis Tertinggi UMNO.

Beliau berkata keputusan dan syarat baharu itu akan dimaklumkan kepada Perdana Menteri Tan Sri Muhyiddin Yassin, hari ini.

“Semua pengerusi Badan Perhubungan UMNO negeri dan Majlis Tertinggi (MT) termasuk mereka yang sedang menjalani kuarantin bersetuju dengan keputusan ini,” katanya kepada pemberita selepas mesyuarat itu di lobi Ibu Pejabat UMNO, Pusat Dagangan Dunia Putra (PWTC) di sini.

Mesyuarat dua sesi selama hampir lima jam itu dipengerusikan Presiden UMNO Datuk Seri Dr Ahmad Zahid Hamidi dan dihadiri timbalannya Datuk Seri Mohamad Hasan serta semua ketua sayap parti.

Ahmad Maslan berkata mesyuarat juga mencadangkan kepada Jawatankuasa Pemandu Muafakat Nasional (MN) agar MN didaftarkan segera sebagai gabungan politik yang sah.

Jelasnya, UMNO berpandangan kestabilan politik sangat penting dan pertumbuhan ekonomi mesti ditingkatkan.

Ditanya adakah UMNO akan menarik diri serta merta daripada PN sekiranya gabungan itu enggan bersetuju dengan syarat baharu, Ahmad Maslan berkata perbincangan lanjut akan dibuat berhubung perkara tersebut.

Beliau berkata keputusan itu juga dibuat berdasarkan situasi politik negara selepas Ketua Pembangkang Datuk Seri Anwar Ibrahim menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Dalam pada itu, Ahmad Maslan memaklumkan tarikh mesyuarat perwakilan UMNO Bahagian, Wanita, Pemuda dan Puteri berlangsung serentak pada 6 hingga 8 November depan.

Perasmian Perhimpunan UMNO Wanita, Pemuda dan Puteri diadakan serentak pada 17 Disember dan persidangan ketiga-tiga sayap parti itu diadakan pada hari berikutnya.

Sementara perasmian Perhimpunan Agung UMNO pula pada 18 Disember (malam) dan persidangannya pada hari berikutnya. – Bernama


Tolak kepimpinan anak-beranak

1. LANTIKAN kepimpinan seharusnya berlaku adalah atas merit kelayakan seseorang. Seseorang tidak sepatutnya dilantik hanya kerana hubungan tali persaudaraan atau kerana ia disukai oleh pihak atasan. Sabda Rasulullah:

عَنِ ابْنِ عَبَّاسٍ، رَضِيَ اللَّهُ عَنْهُمَا قَالَ: قَالَ رَسُولُ اللَّهِ ﷺ: «مَنِ اسْتَعْمَلَ رَجُلًا مِنْ عِصَابَةٍ وَفِي تِلْكَ الْعِصَابَةِ مَنْ هُوَ أَرْضَى لِلَّهِ مِنْهُ فَقَدْ خَانَ اللَّهَ وخانَ رَسُولَهُ وخانَ الْمُؤْمِنِينَ»

“Daripada Ibn Abbas RA dia berkata, Rasulullah SAW bersabda: Barangsiapa yang melantik lelaki dari kaumya sedangkan ada yang lebih diredhai Allah (yang lebih layak dari lelaki tadi), maka sesungguhnya dia telah mengkhianati Allah dan RasulNya serta orang-orang mukmin.

2. Inilah pendirian yang biasa diambil oleh sebahagian besar para sahabat. Perhatikan bagaimana sebahagian sahabat melihat anak kepada Saidina Umar iaitu Abdullah bin Umar adalah seorang yang dikatakan layak untuk jadi pemimpin, tetapi Umar sendiri membantahnya. Beliau tidak mahu ada dikalangan anak-beranaknya sendiri menggalas tanggungjawab yang sangat berat ini. Kata Saidina Umar:

من استعمل رجلا لمودة او لقرابة لا يستعمله الا لذلك فقد خان الله ورسوله والمؤمنين

“Barangsiapa yang melantik seorang lelaki menjadi pemimpin disebabkan kerana dia suka kepada lelaki tersebut atau kerana lelaki tersebut adalah ahli kerabatnya, maka sesungguhnya dia telah mengkhianati Allah, RasulNya dan orang-orang mukmin. (Ibn Kathir, Musnad al-Faruq, 2/537)

3. Malah Ibn Khayyat pernah merekodkan kisah Saidina Muawiyyah yang berhasrat untuk melantik anaknya sebagai pemimpin dan meminta para sahabat yang ada ketika itu untuk berbaiah (melafazkan janji taat setia) kepada anaknya. Lalu beberapa orang sahabat yang masih ada ketika itu membantah lantikan yang bersifat sebegini.

Antara yang membantahnya ialah: Abdullah bin Umar, Abdullah bin al-Zubair, Abdullah bin Abbas dan Abd al-Rahman bin Abu Bakar. Abd al-Rahman dikatakan antara yang paling tegas membantah lantikan ini. Beliau menyelar tindakan Muawiyah dengan berkata:

وَالله لَوَدِدْت أَنا وكلناك فِي أَمر ابْنك إِلَى اللَّه وَإِنَّا وَالله لانفعل وَالله لتردن هَذَا الْأَمر شُورَى فِي الْمُسلمين

“Demi Allah, aku lebih suka jika kami membiarkanmu sendirian dalam isu pelantikan anakmu ini di hadapan Allah, dan demi Allah kami tidak akan masuk campur! Demi Allah, engkau mesti kembalikan isu ini kepada syura kalangan muslimin.” (Tarikh Khalifah Ibn Khayyat)

4. Tindakan melantik anak-beranak (nepotisme) sebagai pemimpin ini dilihat menyamai tradisi kaum Rom dan Parsi. Atas dasar itulah Saidina Abd al-Rahman bin Abu Bakar (anak kepada Saidina Abu Bakar) menyelar tindakan Muawiyyah dan keluarganya tadi sebagai membawa tradisi Rom dan Parsi ke dalam kepimpinan Islam. Kata Abd al-Rahman:

أَجِئْتُمْ بهَا هِرَقْلِيَّة تُبَايِعُونَ لِأَبْنَائِكُمْ

“Apakah kamu semua membawa (perlantikan kepimpinan ini) melalui kaedah Hercules (Raja Rom) dengan kamu melantik anak-anak kamu sebagai pemimpin? (Ibn Hajar, Fath al-Bari)

5. Dengan itu para pemimpin wajib merealisasikan prinsip ini dengan tegas. Lantikan mestilah berdasarkan kepada kelayakan dan kemampuan. Jangan dilantik calon wakil rakyat, Menteri atau pemimpin hanya kerana hubungan kekeluargaan sesama mereka.

6. Ini adalah petikan dari buku 40 Hadis Tentang Politik dan Kepimpinan. Dapatkannya di sini: https://taybah.my/…/40-hadis-tentang-politik-dan…/

Dr. Ahmad Sanusi Azmi
Setiausaha Majlis Ulama ISMA (MUIS)


Polis China tahan 12 individu nahas kebakaran hospital

BEIJING, 30 Ramadan 1444H, Jumaat – Polis China menahan 12 individu berhubung nahas kebakaran di hospital Beijing yang mengorbankan 29 orang, kebanyakannya pesakit.

Antara yang ditahan ialah pengarah dan timbalan pengarah hospital serta pengurus firma yang terlibat kerja-kerja pengubahsuaian.

Kebakaran yang berlaku antara kejadian tragis di Hospital Changfeng kira-kira 1 tengah hari, kelmarin.

Ahli keluarga pesakit menyuarakan kemarahan selepas mengetahui kejadian hanya melalui laporan berita.

“Walaupun lebih tujuh atau lapan jam berlalu namun saya masih tidak menerima panggilan daripada pihak hospital dan berkuasa,” kata seorang ahli keluarga pesakit.

Kebanyakan mereka sanggup bermalam di hospital bagi mengetahui dan mencari ahli keluarga yang menjadi mangsa dalam kebakaran.

Manakala pesakit yang selamat telah dipindahkan ke hospital lain bagi meneruskan rawatan.

Hasil siasatan awal mendapati kebakaran berlaku kesan percikan api yang keluar ketika kerja-kerja pengubahsuaian sebelum merebak ke bahagian penyimpanan cat di stor. – Agensi


146 cedera gempa bumi kuat di Taiwan

TAIPEI, 23 Safar 1444H, Isnin – Gempa bumi berukuran 6.8 pada skala Richter melanda tenggara Taiwan pada Ahad menyebabkan gerabak kereta api tergelincir, sebuah kedai serbaneka runtuh dan ratusan orang di jalan pergunungan terperangkap.

Biro cuaca berkata, pusat gempa berada di daerah Taitung dan diikuti gegaran 6.4 magnitud pada petang Sabtu di kawasan yang sama, tidak menyebabkan kemalangan jiwa.

Kajian Geologi Amerika Syarikat (USGS) mengukur gempa semalam pada magnitud 7.2 dan kedalaman 10 kilommeter (km).

Jabatan bomba Taiwan berkata, seorang maut dan 146 cedera akibat gempa itu.

Kira-kira empat orang diselamatkan dari bangunan yang runtuh di Yuli, manakala tiga orang yang kenderaan mereka jatuh dari jambatan rosak telah diselamatkan dan dibawa ke hospital.

Sementara itu, Pentadbiran Kereta Api Taiwan berkata, enam gerabak terkeluar dari landasan di stesen Dongli di timur Taiwan selepas sebahagian kanopi platform runtuh.

Lebih 600 orang terperangkap di kawasan pergunungan Chike dan Liushishi, walaupun tiada kecederaan dan penyelamat sedang berusaha untuk membuka semula jalan itu.

Pusat Amaran Tsunami Pasifik AS mengeluarkan amaran untuk Taiwan selepas gegaran itu tetapi kemudiannya menarik balik amaran.

Agensi cuaca Jepun juga menarik balik amaran tsunami untuk sebahagian wilayah Okinawa.

Gempa itu boleh dirasai di seluruh Taiwan, kata biro cuaca.

Bangunan bergegar seketika di ibu kota Taipei dan gegaran susulan terus menggegarkan pulau itu.

Lebih 100 orang terbunuh dalam gempa bumi di selatan Taiwan pada 2016, manakala gempa 7.3 magnitud membunuh lebih 2,000 orang pada 1999. – Agensi


Muhyiddin dilantik Pengerusi Majlis Pemulihan Negara bertaraf menteri

BANGI, 26 Muharram 1443H, Sabtu – Tan Sri Muhyiddin Yassin dilantik sebagai Pengerusi Majlis Pemulihan Negara bertaraf menteri.

Pelantikan itu diumumkan Setiausaha Jemaah Menteri yang juga Ketua Setiausaha Negara, Tan Sri Mohd Zuki Ali dalam satu kenyataan hari ini.

Beliau berkata, jemaah menteri dalam mesyuaratnya pada 1 September lalu bersetuju melantik Muhyiddin untuk jawatan berkenaan.

“Pelantikan ini juga dibuat atas dasar keyakinan kerajaan terhadap kemampuan YB Tan Sri Muhyiddin Yassin untuk menerajui strategi pemulihan negara, demi mencapai impak ekonomi terbaik dan memulihkan semula kehidupan rakyat yang tejejas teruk akibat pandemik COVID-19.

“Pihak kerajaan mengucapkan setinggi-tinggi tahniah kepada YB Tan Sri Muhyiddin Yassin di atas pelantikan ini,” katanya.


Undian Belanjawan 2021: Rencana Allah SWT atasi rancangan manusia

TIDAK usahlah berdolak-dalih lagI.

Allah tidak merestui rancangan busuk ultra kiasu

Buatlah kerja yang lebih berfaedah untuk rakyat dahulu. Ini tidak, asyik bercakap mengenai niat menjatuhkan kerajaan.

Bila rencana Pakatan Harapan (PH) gagal untuk menolak Belanjawan 2021, banyak alasan yang mereka berikan, walhal itulah kesempatan keemasan untuk menolak Perdana Menteri dan Perikatan Nasional.

Tetapi gagal, hanya 13 orang yang mahu mati berdiri. Yang berdiri, majoritinya adalah Melayu (Islam).

Itu yang saya kata, Melayu yang merosakkan dan menjatuhkan sesama Melayu, bukan orang lain. Orang lain ambil kesempatan.

Melayu memilih untuk mati berdiri daripada mati ketika duduk. Namun, mereka tidak memilih mati ketika berbaring meskipun cara berkenaan yang harus dipilih kerana telah menjadi kebiasaan.

Biarkanlah, kita lihat sahaja siapa yang bakal mati berdiri atau duduk apabila tiba masanya.

Kita mahu lihat selepas ini bagaimana imam mahu membaringkan mereka ketika dikapankan dan ketika mereka dikebumi secara berdiri dan duduk.

Inilah nasib Melayu di bumi Melayu bercakaran sesame sendiri dan tidak pernah berkesudahan.
Saya tidak fikir ultra kiasu tidak mengatur strategi untuk menolak Belanjawan 2021. Semuanya telah diatur, tetapi ia tidak berlaku seperti yang dirancangkan. Kenapa?

Rencana Allah mengatasi rencana manusia. Allah tidak benarkan itu berlaku. Mesti ada hikmah di sebaliknya.

Macam-macam alasan diberikan, setelah undi belah bahagi itu gagal.

Sejurus setelah gagal, ultra kiasu 1 kata, belanjawan itu bukan segalanya, ada lagi perbahasan di peringkat jawatan kuasa yang membolehkan ia ditolak.

Ultra kiasu 2 kata, bila menyedari perancangan menolak belanjawan telah gagal, cepat-cepat mereka meminta maaf, dengan alasan menerima perkhabaran saat-saat akhir agar tidak berdiri.

Ultra kiasu 3 kata, duduk tidak bersalah, berdiri tidak mengalah.

Ultra kiasu 4 kata, sabar, usaha kembalikan mandat rakyat masih berjalan

Ultra kiasu 5 kata, pertahankan kerjasama pada saat akhir. Apabila sudah bergabung, sukar sekali untuk berpisah.

Ultra kiasu 6 kata, tidak tolak belanjawan, itu satu kesilapan

Ultra kiasu 7 kata, arahan pemimpin pada saat-saat akhir sangat mengecewakan

Lebih pelik kenyataan ultra kiasu 1 pada semalam, bahawa pembangkang telah menang disebabkan semua cadangan pembangkang telah diambil kira oleh kerajaan ketika membahaskan belanjawan.

Sebelum ini kata, ada platform lain, peringkat jawatankuasa untuk tolak. Pelikkan?

Apapun, kenyataan paling ‘win’ adalah dari pemuda ultra kiasu DAP, mahukan ketua ultra kiasu meletak jawatan, meminta maaf kepada rakyat dan mendesak mahu berpisah dengan PKR.

Seterusnya, membawa kepada respon kepada ketua AMK PKR, mengingatkan pemuda ultra kiasu DAP supaya jangan lupa daratan.

Melihat kepada semua alasan ini, apa yang dapat saya simpulkan adalah memang dari awal lagi mereka mahu menolak belanjawan tersebut, tetapi ketika saat ditunggu-tunggu tiba, semua tidak menjadi. Ini semua kuasa Allah. Allah yang membolak-balikkan hati manusia.

Sedar atau tidak, seperti amalan sebelum ini, pembangkang sentiasa menyediakan belanjawan alternatif, bagi tujuan melawan belanjawan kerajaan. Tapi kali ini tidak berlaku.

Justeru, tidak mustahil, ultra kiasu terpaksa menerima belanjawan sedia ada dengan penambahbaikan kerana mereka memang tidak ada belanjawan alternatif seperti sebelumnya.

Sudah tentu amat memalukan jika mereka berjaya untuk menolak belanjawan tersebut, ultra kiasu berjaya menjatuhkan PN, mereka mahu menggunakan belanjawan yang sama, sedangkan belanjawan mereka memang tidak wujud.

Sesungguhnya, Allah Maha Perancang

Prof Dr Mohd Ridhuan Tee Abdullah


Khianat pada Kashmir jika Pakistan jalin semula hubungan dengan India

ISLAMABAD, 19 Syawal 1442H, Isnin – Perdana Menteri Pakistan, Imran Khan menegaskan, hubungan dua hala dengan India tidak dapat kembali normal sehingga negara jiran itu mengembalikan status separa autonomi wilayah Kashmir yang dipertikaikan.

Dalam siaran langsung sesi soal jawab bersama orang ramai semalam, beliau menegaskan bahawa menjalin kembali hubungan dengan jiran timurnya akan “mengabaikan semua perjuangan mereka (Kashmir) dan lebih dari 100,000 penduduk Kashmir mati syahid”.

“Saya berusaha, sejak hari pertama selepas berkuasa, kita mempunyai hubungan dengan India dan masalah Kashmir diselesaikan melalui dialog,” katanya.

Beliau menambah jika Pakistan menormalkan hubungan dengan India sekarang, ia “akan melakukan pengkhianatan besar kepada rakyat Kashmir”.

Meskipun begitu, Khan mengakui bahawa pemulihan hubungan perdagangan dengan India akan menguntungkan ekonomi Pakistan.

“Tetapi ini akan mengabaikan keseluruhan perjuangan penduduk Kashmir dan sekitar 100,000 nyawa yang terkorban dalam perjuangan ini.

“Oleh itu, tidak mungkin kita memikirkan untuk meningkatkan perdagangan kita dengan India atas darah mereka (penduduk Kashmir). Itu tidak boleh berlaku,” tegasnya.

Pakistan ‘menurunkan’ tahap hubungan diplomatik dan mengantung hubungan perdagangan dengan New Delhi pada bulan Ogos 2019, ketika kerajaan nasionalis Hindu dipimpin Perdana Menteri, Narendra Modi melucutkan status khas Kashmir yang majoriti penduduk beragama Islam. – Agensi


23 premis judi haram dipotong bekalan elektrik

GEORGE TOWN, 2 Muharram 1442H, Jumaat – Sebanyak 23 premis di Pulau Pinang dipotong bekalan elektrik kerana didapati menjalankan kegiatan perjudian secara haram di sebalik pelbagai perniagaan dalam operasi khas polis dengan kerjasama Tenaga Nasional Berhad (TNB), hari ini.

Ketua Polis Pulau Pinang Datuk Sahabudin Abd Manan berkata dalam Ops Dadu Khas bermula jam 10 pagi itu, pihaknya mendapati premis tersebut perniagaan lain di bahagian hadapan antaranya kedai runcit, menjual telefon bimbit, kedai tambah nilai telekomunikasi dan barangan terpakai.

“Mereka (ejen perjudian) menggunakan bahagian belakang (premis) untuk menjalankan kegiatan haram tersebut dan pelanggan pula terdiri daripada orang dikenali sahaja atau pelanggan tetap,” katanya dalam kenyataan hari ini.

Katanya, terdapat premis yang memasang kamera litar tertutup (CCTV) kerana ejen perjudian akan memantau pergerakan mereka yang hadir ke situ bagi mengelak diserbu pihak berkuasa.

Sementara itu, Sahabudin berkata sejak awal tahun hingga 19 Ogos lepas sebanyak 556 premis perjudian di seluruh negeri itu telah diserbu polis dalam usaha membanteras kegiatan judi haram.

Katanya, sepanjang tempoh sama seramai 862 orang ditahan kerana terbabit dengan perjudian dan sebanyak 890 komputer serta telefon bimbit bersama wang tunai RM361,476 telah dirampas.

“Polis Pulau Pinang melancarkan Ops Dadu Khas sejak 18 Ogos lalu bagi mengesan ejen serta rangkaian sindiket perjudian di negeri ini dalam usaha memastikan negeri ini bebas daripada segala kegiatan judi haram.

“Saya juga telah arahkan semua ketua polis daerah untuk mengambil tindakan lebih tegas dengan menjalankan operasi dari semasa ke semasa bagi membanteras kegiatan tersebut,” katanya. – Bernama


Minggu ke-6 Parlimen, hangat dengan isu usul undi tak percaya

KUALA LUMPUR, 25 Rabiulakhir 1442H, Jumaat – Isu undi tidak percaya dan pengundian belah bahagian untuk beberapa kementerian sebelum peruntukan Belanjawan 2021 diluluskan di peringkat jawatankuasa menghangatkan persidangan Dewan Rakyat, minggu ini.

Bertitik tolak daripada kemelut politik di Perak yang menyaksikan Menteri Besar Datuk Seri Ahmad Faizal Azumu meletak jawatan pada 5 Dis, selepas tidak mendapat sokongan majoriti di Dewan Undangan Negeri, Ahli Parlimen pembangkang turut membangkitkan usul sama terhadap Perdana Menteri di Dewan Rakyat.

Rata-rata Ahli Parlimen pembangkang menjadikan situasi politik di Perak sebagai cubaan untuk menyegerakan pembentangan 25 usul undi tidak percaya dan dua usul undi percaya terhadap Perdana Menteri Tan Sri Muhyiddin Yassin yang disenaraikan dalam Aturan Urusan Mesyuarat.

Perkara itu dibangkitkan oleh RSN Rayer (PH-Jelutong) dan Sim Tze Tzin (PH-Bayan Baru) sebelum sesi perbahasan peringkat jawatankuasa Rang Undang-Undang Perbekalan 2021 pada Selasa lepas, dan ia sekali lagi dibangkitkan Hassan Abdul Karim (PH-Pasir Gudang) pada sesi Waktu Pertanyaan-pertanyaan Menteri semalam.

Bagaimanapun, Menteri di Jabatan Perdana Menteri (Parlimen dan Undang-undang) Datuk Takiyuddin Hassan ketika menjawab perkara itu, berkata walaupun usul itu telah tersenarai dalam Aturan Urusan Mesyuarat mengikut Peraturan Mesyuarat 26(1) dan 27(3), namun ia bukan merupakan sesuatu usul yang perlu disegerakan.

“Saya suka menjelaskan bahawa kita tertakluk kepada Peraturan Mesyuarat 14 dan 15. Peraturan Mesyuarat 15(1) dengan jelas menyatakan urusan kerajaan hendaklah didahulukan daripada urusan-urusan lain memandangkan tidak ada langsung bentuk yang menggambarkan Yang Berhormat Pagoh hilang kepercayaan.

“Kerajaan berpandangan usul-usul ini merupakan satu usul yang melibatkan sesuatu yang tertentu dan kepentingan orang ramai, saya percaya dewan menganggap itu bukan satu perkara yang perlu disegerakan. Oleh sebab itu, usul-usul ini kekal di dalam Aturan Urusan Mesyuarat tertakluk kepada Peraturan Mesyuarat 14 dan 15,” jelas beliau.

Yang Dipertua Dewan Rakyat Datuk Azhar Azizan Harun pula meminta Ahli Parlimen merujuk sendiri amalan dan konvensyen Westminster yang diikuti oleh negara ini yang menyatakan bahawa Yang Dipertua Dewan Rakyat sememangnya tidak mempunyai kuasa untuk menaikkan usul undi tidak percaya itu kepada giliran pertama.

Persidangan dewan juga menyaksikan peruntukan Belanjawan 2021 bagi 11 kementerian yang dibahas dan digulung minggu ini lulus di peringkat jawatankuasa dengan empat daripadanya melalui undian belah bahagian, yang kesemuanya mendapat sokongan lebih 100 Ahli Parlimen.

Bermula Isnin, peruntukan bagi Kementerian Pengangkutan diluluskan selepas undi belah bahagian, yang menyaksikan 109 Ahli Parlimen menyokong, 94 tidak setuju dan 17 tidak hadir, manakala pada Selasa Kementerian Pelancongan, Seni dan Budaya pula lulus dengan 109 Ahli Parlimen menyokong berbanding 96 yang tidak bersetuju dan 15 tidak hadir.

Turut melalui undi belah bahagian ialah Kementerian Perumahan dan Kerajaan Tempatan (106 Ahli Parlimen menyokong; 96 tidak bersetuju; 18 tidak hadir) serta Kementerian Komunikasi dan Multimedia (107 sokong; 100 tidak sokong; 13 tidak hadir).

Peruntukan belanjawan bagi tujuh kementerian iaitu Kementerian Sains, Teknologi dan Inovasi; Kementerian Kerja Raya; Kementerian Pembangunan Wanita, Keluarga dan Masyarakat; Kementerian Alam Sekitar dan Air; Kementerian Kesihatan; Kementerian Belia dan Sukan serta Kementerian Sumber Manusia dilulus dengan undian suara majoriti.

Peruntukan belanjawan bagi lima kementerian lagi dijadual dibahas untuk kelulusan di peringkat jawatankuasa pada minggu terakhir persidangan bermula Isnin (14 Dis).

Turut menjadi perhatian pada minggu keenam ialah peruntukan bagi Jabatan Hal Ehwal Khas (Jasa) yang menyaksikan usul pengurangan peruntukan bagi perluasan jabatan itu berjumlah RM45 juta daripada RM81.5 juta seperti yang diperuntukkan dalam Belanjawan 2021, diluluskan di Dewan Rakyat.

Usul pindaan terhadap peruntukan berjumlah RM164,151,656,800 kepada RM164,106,656,800 dalam Fasal 2 Rang Undang-undang Perbekalan 2021 itu dicadang Timbalan Menteri Kewangan Datuk Abd Rahim Bakri sebelum giliran perbahasan Belanjawan 2021 peringkat jawatankuasa bagi Kementerian Komunikasi dan Multimedia semalam.

Dewan Rakyat bagaimanapun menolak usul memotong sepenuhnya peruntukan RM81.5 juta bagi perluasan Jasa dan RM4 juta bagi jabatan itu yang dibawa lima Ahli Parlimen pembangkang — Maria Chin Abdullah (PH-Petaling Jaya); Datuk Seri Wilfred Madius Tangau (UPKO-Tuaran); Ahmad Fahmi Mohamed Fadzil (PH-Lembah Pantai); Fuziah Salleh (PH-Kuantan); dan Datuk Seri Mukhriz Mahathir (Bebas-Jerlun).

Turut ditolak ialah usul pemotongan peruntukan bagi Penggerak Komuniti Tempatan (PeKT) berjumlah RM8.6 juta dalam Belanjawan 2021 bagi Kementerian Perumahan dan Kerajaan Tempatan yang dikemukakan empat Ahli Parlimen pembangkang.

Usul itu dibuat oleh Chang Lih Kang (PH-Tanjung Malim); Ahmad Fahmi Mohamed Fadzil (PH-Lembah Pantai) dan Hassan Abdul Karim (PH-Pasir Gudang) serta Datuk Seri Wilfred Madius Tangau (UPKO-Tuaran) dengan alasan antaranya peruntukan itu tidak mendesak dan bermotif politik. – Bernama